SunOnline: #VAAHAKA: Fun asaru kuruvaifiey... Ep.6\nފުން އަސަރު ކުރުވައިފިއޭ... 6\nޔަޝްފާ ޙުސައިން 04 Jul 2020, 10:00\n"ހިނގާ އަހަންނާ އެކީ މާލެ ދާން..." އަހަންނާ ކުޑަކޮށް ދުރަށްޖެހިލަމުން އަޒްމަން ބުންޏެވެ.\nއަހަންނަށް ހަމަބިމަށް އާދެވުނީ، އޭނާގެ އަޑު އިވުމުންނެވެ. އެހާ ގައިގޯޅިވެގެން ހުރެވުނު ކަން ހަނދާންވެ، ކުއްލިއަކަށް ފަހަތަށް ޖެހިލެވިއްޖެ އެވެ. ފާއިތުވެގެން އެދިޔަ ހިނދުކޮޅަކީ، އަހަރެންގެ ޙަޔާތަށް އުފާވެރިކަން ލިއްބައިދިން ވަގުތުކޮޅަކަށް ވިޔަސް، އެހާ ވަރަށް ހިތް ނުތަނަވަސް ކުރުވައިފި އެވެ. ނޭނގޭ ބިރުވެރިކަމެއްގެ އިހުސާސްތަކުން ސިކުނޑިއަށް ބާރު ކުރަން ފެށި އެވެ.\n"އަހަރެން ނީހާ ބަލާނަމޭ..." އަހަރެން އެއްޗެއް ނުބުނުމުން، އަޒްމަން އަނެއްކާ ވެސް ވާހަކަ ދައްކަން ފެށި އެވެ. "ނީހާ ގެންގޮސް އެއްލައެއް ނުލާނަމޭ... ހަމަ ޔަޤީން..." އަޒްމަންގެ އަޑުގައިވި ޔަޤީންކަން ހެކިދިނީ، އެ މޫނުމަތީގެ އަސަރުތަކެވެ.\nޖަޒުބާތުގައި ޖެހި ބުނެވުނު ޖުމްލަތަކާއި ދޭތެރޭ ވިސްނައި ލެވުނީ ދެނެވެ. އަހަރެންގެ ދުލުން އެ ޖުމްލަތައް ބޭރުވީ، ރަށުން ދިޔުމުގެ މަޤުސަދުގައެއް ނޫނެވެ. ހަމަ އެހެންމެ، ހިލޭ ފިރެހެނެއްގެ އިހުސާންތެރިކަން ހޯދުމުގެ ބޭނުމުގަ އެއްވެސް ނުމެ ނޫން މެއެވެ. އެއީ ހިތަށް ލިބުނު އުދާސްތަކާއިއެކު، އިޚުތިޔާރުން ބޭރުގައި ބުނެވުނު ޖުމްލަ ތަކެކެވެ. އަހަރެން ޤަބޫލުކުރާ ގޮތުގައި މާލެއަކީ މުއްސަނދިންނާއި، އިއްޒަތްތެރިން ދިރިއުޅޭ ތަނެކެވެ. އަހަރެމެން ކަހަލަ ނިކަމެތިންނަށް އެފަދަ ތަނެއްގައި ދިރިއުޅުން އެކަށީގެނެއް ނުވެ އެވެ. ވިސްނަމުންދިޔަ ވަރަކަށް އަހަރެންގެ ސިކުނޑި ބުނަމުން ދިޔައީ، މިފަދަ ކެހިވެރި މާހައުލެއް ދޫކޮށް، ދިޔުމަށެވެ. އަޒްމަންއަށް އިތުބާރު ކުރުމަށެވެ.\n"ދެދުވަހެއްތެރޭ އަހަރެން ފުރަންޖެހޭނެ..." އަޒްމަން ދޫކޮށްލީ ފުން ނޭވާ އެކެވެ. އޭނާ މާލެދާން ބޭނުން ނުވާކަން އެނގުނީ ވާހަކަ ދެއްކި ރާގުންނެވެ. "ނީހާ!... މިކަހަލަ ތާކު ނީހާ ކެތްކުރާނީ ކިހިނެއް؟... މުޅި އުމުރު ތިހެން އުޅެވޭނެތަ؟"\nއަޒްމަންގެ އެ ސުވާލުތަކަށް ޖަވާބު ދިނުމުގެ ބަދަލުގައި، ދެލޯ މަރާލެވުނީ އެވެ. ބުނާނީވެސް ފަހެ ކީކޭ ހެއްޔެވެ؟ ގާތްތިމާގެ މީހަކަށް ހުރި ހަމައެކަނި މީހާގެ ފުށުން ކުރިމަތިވަމުންދިޔަ އަނިޔާތަކަށް ކެތް ވަނީކީ ނޫނެވެ. ދުނިޔެ އުމުރަށް އެފަދަ އަނިޔާވެރިކަމެއް ތަހަންމަލް ކުރާނޭ ހިއްވަރެއް އަހަރެންގެ ގަޔަކު ނެތެވެ.\n"ވިސްނާލާފަ މާދަމާ ޖަވާބެއް ދިނަސް އެންމެ ރަނގަޅު..." އަހަރެން އެއްޗެއް ނުބުމުން، އަޒްމަން ބުންޏެވެ. "ނީހާ ދެން ދޭ... އަހަރެން ދާނީ މޫދަށް އެރިލާފަ..."\nއަޒްމަން ގޮސް ލޯމަތީން އޮބާލަންދެން ވެސް އަހަންނަށް ވިސްނަން ހުރެވުނީ އެވެ. އަހަރެން އޭނާ އާއި އެކުގައި ދާނީ ހެއްޔެވެ؟ ނޫނީ މި ހިތާމަތައް ބަރުދާސްތު ކުރަން ރަށުގައި ހުންނާނީ ހެއްޔެވެ؟\nގެއަށް އައިއިރު، ބޮޑުދައިތަ ހުރީ ދޮރުމަތީގަ އެވެ. ދެކޮޅަށް ހިނގަހިނގައި ހުރިއިރު، އޭނާ ހުރީ، އަހަރެންގެ އިންތިޒާރުގައި ކަން އެނގުނީ، އަހަރެން ފެނުމުން ވައިސޫރިއެއްހެން ގޮސް ގޭތެރެއަށް ވަންތަން ފެނުމުންނެވެ. ކަޅުފޮއެ ރެއެއްހެން އެ މޫނުމަތި ބަނަވެފައިވާތަން ފެނުމުން ވެސް، އަހަރެން ހުރީ އެތެރެއަށް ވަންނަން ޖެހިލުންވެފަ އެވެ.\n"ތިވައްތަރަށް އުޅެން ނޫޅެ، އެ މާލޭ ބޭފުޅާއާ ކައިވެނި ބައްލަވައިގެން މިރަށުން ދާންވީނު..." މަލާމާތުގެ ރާގަކަށް ބޮޑުދައިތަ ބުނި އަޑު އިވުނެވެ. "އާނ އެހެންޏަ، ބޮޑުސިންގާ އަންހެނަކު ހުއްޓޭ ކިޔާފަ އަހަންނަށްވާ ފަސޭހައެއް ވެސް އޮތީކީ ނޫނޭ..." ބޮޑުދައިތަ ހުރީ އަހަރެން ގޭތެރެއަށް ނުވަދެގެންނެވެ. ފަހަކަށް އައިސް، އަހަރެން ފެންނަހާ ތަނަކުން ކުދި ކިޔުމަކީ ބޮޑުދައިތަގެ އާދަ އެވެ. އަޑު އިވޭކަމަށް ވެސް ހަދާނުލައި، އަހަރެން އުޅުނީ ކޮޓަރިއަށް ވަންނާށެވެ.\n"ބަލަ ކަލޭގެ މަންމައަކީ ވެސް ފުރަތަމަ ތިފާޑަށް އުޅުނު އަންހެނެކޭ... ހެޔޮ ވިސްނުމެއް ލިބޭނީ އެ އަންހެނާއަށް ލިބުނުވަރުގެ ބޮޑު ބޮނޑިއެއް ލިބުނީމަ..." ބޮޑުދައިތަގެ ވިހަގަދަ އެބަސްތައް އަހަރެންގެ ހިތުގައި ކޫރުމެއް އަޅުވާލައިފި އެވެ.\nއަހަރެންގެ ފިޔަވަޅުތަކަށް ހުއްޓުމެއް އައެވެ. އެއީ މީގެ ކުރިން ބޮޑުދައިތަ ދައްކާފައިވާ ކަހަލަ ވާހަކަތަކެއް ނޫނެވެ. ދުނިޔޭގައި ވެސް ނެތް މަންމަގެ ވާހަކަ ދައްކައިގެން އޭނާ ހާސިލުކުރަން އެއުޅެނީ ކޮން ކަމެއް ހެއްޔެވެ؟ ފުރަތަމަ ފަހަރަށް ނަފުރަތުގެ ބެލުމަކުން ބޮޑުދައިތަގެ މޫނަށް ބަލައިލެވުނެވެ. އެ ނަޒަރުން އޭނާ ފިއްސައިލެވޭނެނަމަ، އެކަން ވެސް އެވަގުތު ކުރެވުނީހެވެ. އިތުރު އެއްޗެއް ނުބުނެ ބޮޑުދައިތަ އެތަނުން ދިޔަކަން އެއީ ކާކުގެ ނަސީބެއް ކަމެއް ނޭނގުނެވެ.\nޖެހިގެން އައި ދުވަހަކީ ބޮޑު ދުވަހެކެވެ. ގެއާއި ޖެހިގެން ހުރި ގޭގެ ކުއްޖަކަށް ނަން ކިޔުމުގެ ހަފުލާއެއް ބާއްވާތީ، ރައްޔިތުން ކަހަލަ ގޮތަކަށް އެގެއަށް ޖަމާވެގެން އުޅޭތަން ފެނެއެވެ. އެގޭގެ އިން ވަކިކުރުމަށް، ތިން ފޫޓުގެ ފާރުކޮޅެއް ރާނާފައި ހުރެ އެވެ. އެއިން މާބޮޑު ނިވާކަމެއް ނުވި ނަމަވެސް، ގޯތިތެރެ ބޮޑަށް ނިވާވެފައިވަނީ، އަހަރެމެންގެ ގޭގެ އިމާއި ދިމާގައި ހައްދާފައިވާ މުރަނގަ ގަސްތަކުގެ ސަބަބުންނެވެ.\nއަހަރެން ހުރީ ގޭގެ ދޮރުމަތީގަ އެވެ. އެހެން މީހުން އުޅޭނޫޅޭގޮތް ބެލުމަކީ އަހަރެން މާ ކުރާހިއްވާ ކަމަކަށް ނުވި ނަމަވެސް، އެންމެން ހީހީފައި އުޅޭ މަންޒަރު ބަލަން ހުރެވުނެވެ. ކެމެރާއެއް ހިފައިގެން އެގޭ ތެރެއިން ނުކުތް އަޒްމަން ފެނުމުން އަހަރެން ދިޔައީ ސިއްސައިގެންނެވެ. އޭނަ ކުޑަކޮށް ގުދުވެ ގަސްތަކުގެ ތެރެއިން އަހަންނާއި ދިމާއަށް ބަލާލައިފި އެވެ. އަހަންނަށް ގޭތެރެއަށް ދެމިގަނެވުނެވެ. އިރުކޮޅެއްފަހުން ސިއްރުން ބޭރު ބަލައިލިއިރު، އޭނާ ފެންނާކަށް ނެތެވެ.\nމެންދުރަށް ކެއްކުމަށްޓަކައި، ހަނޑޫތެލި ހިފައިގެން ގޮސް، ގޭދަށުގައި ފެން ނަގަން ހަދާފައި ހުރި ބުންބާ އާއި ދިމާއަށް ގުދުވެލީމެވެ. ތަޅުންގަނޑުގެ މަތީގައި ތެލި ބައިންދާފައި، ބުންބާ ހަލުވައިލީމެވެ. ދެފަހަރަކު ހަލުވައިލުމުން ތެއްޔަށް ފެން އެޅިއްޖެ އެވެ.\n"ހާދަ މުރާލި ކުއްޖެކޭ..." ދާދި ކައިރިން އިވުނީ އަޒްމަންގެ އަޑެވެ.\nހަނޑޫ ދޮވުމަށް ތެއްޔަށް އަތް ލައިގެން އިންގޮތަށް މައްޗަށް ބަލައިލެވިއްޖެ އެވެ. ކެމެރާ ދިއްކޮށްލައިގެން ހުރި އަޒްމަން، އަހަރެންގެ ތަސްވީރެއް އޭނާގެ ކެމެރާގައި ރައްކާކޮށްލައިފި އެވެ. އޭނާ ބޭނުންވިފަދަ މަންޒަރެއް ނެގުމުން ކަންނޭނގެ އެވެ. އެ ތުންފަތްމަތީން ފެނުނީ، ލުއި ހިނިތުންވުމެކެވެ.\n"އަހަރެން ހިތަށް އަރ،ާ ތިކަހަލަ މުރާލި ކުއްޖަކު އަހަންނަށް ވެސް ލިބޭނެ ނަމައޭ... މިޝީގެ ބައްޕަ ހާދަ ނަސީބު ރަނގަޅުވީހޭ... އެކަމަކު ކީއްކުރާނީދޯ... ބައެއް މީހުންނަށް އުޅެން ނޭނގޭތީ..." އެއްލޯ މަރައިލަމުން އަޒްމަން ބުންޏެވެ. އެ ބުނި ބަހުގެ މުރާދެއް ނޭނގުމުން ހިނިތުންވުމަކުން ފުއްދައިލީމެވެ. "މާދަމާ ދޭއް ޖަހާއިރު ފުރަންވެގެން މިއުޅެނީ... ނީހާމެން ތައްޔާރުތަ އަހަންނާ އެކީ ދާން؟..." އަޒްމަން އޭނާގެ ކެމެރާ ތިރިކޮށްލާފައި ސުވާލު ކުރި އެވެ.\nއަހަންނަށް ވަކި އެއްޗެއް ނުބުނެވި އުޅެނިކޮށް ފެނުނީ ގޭތެރެއަށް ވަދެގެން އައި ނައިޝާ އެވެ. އަހަރެން ބަލައިލުމުން، ދެބުމަ ގޮށްޖަހައިލިގޮތުން، އަވަހަށް އިސްޖަހައިލީމެވެ. އަޒްމަންގެ ނަޒަރުން ސަލާމަތްވުމަށް އަހަރެން ގޮސް ވަނީ، ފަނުން ހަދާފައިވާ ބަދިގެ އަށެވެ. ފަހަތުން އޭނާ ވެސް އައިސް ވަދެއްޖެ އެވެ. ނައިޝާ އައިސް ހުއްޓުނީ ދޮރުމަތީގަ އެވެ.\n"އަހަރެން ބޭނުން ދަސްކުރަން..." އަޒްމަން ހުރީ ޝައުޤުވެރި ވެފައެވެ.\nއަހަރެން ވަކި އެއްޗެއް ނުބުނަމެވެ. ހަނޑޫތެލީގެ ތެރެއަށް ލޮނާއި ކާށި ކިރުފޮދު އަޅާފައި، އުނދުން މައްޗަށް އުދައިފީމެވެ. ފުޅައްޕެތް ދެފަޅިކޮށްލާފައި ދެތިން ދަރުގަނޑާއިއެކު އުނދުނުގެ ތެރެއަށް ކޮއްޕައިލީ މަންޒަރު ވެސް އަޒްމަން އޭނާގެ ކެމެރާގައި ރައްކާކުރި އެވެ. ލާޓަރާއި އިލާގަނޑު ނެގުމާއިއެކު އެތަކެތި ދިނުމަށް އަޒްމަން އެދުނެވެ. އޭނާ އޭގައި އަލިފާން ރޯކޮށްފައި އުނދުނުގެ ތެރެއަށް ލުމާއިއެކު، ދުންގަނޑެއް އަރާފައި އިސާހިތަކު ރޯވެއްޖެ އެވެ.\n"އަޒްމަން!... އެންމެން އެބަ ހޯދައޭ..." ހިތްހަމަނުޖެހިފައިވާ ރާގަކަށް ނައިޝާ ބުންޏެވެ.\nނައިޝާ ފެނުމުން، އަޒްމަން އަވަސްއަވަހަށް ތެދުވި އެވެ. އަހަރެންގެ ކައިރީގައި ދަނީއޭ ބުނެ، އޭނާ ބަދިގެތެރެއިން ނުކުމެއްޖެ އެވެ. ނައިޝާ ހުރީ އަޒްމަން ދުރަށް ދަންދެނެވެ.\n"ބުނަން ވާހަކައެއް!... ކަލޭގެ ކަންތައް މާ މައްޗަށް މިހާރު ތިދަނީ... ތިމާގެ ފެންވަރެއް ހުރިނަމަ ރަނގަޅޭ..." ބަދިގޭގެ އެކި ތަންތަނަށް ބަލައިލަމުން ނައިޝާ ބުންޏެވެ. އޭނާ ދަމުން ދިޔައީ އަތުންވެސް އިންޒާރެއް ދީފަ އެވެ.\nދުވަސް ނިމިގެން ދިޔައީ ހީވެސް ނުކުރާހައި އަވަހަށެވެ. ބޮޑުދައިތައަށް ސިއްރުން ފޮށިގަނޑަކަށް ކޮއްކޮ އާއި އަހަރެންގެ އަންނައުނާއި، ބޭނުންވާނޭ ބައެއް ސާމާނު އަޅައި ބަންދުކޮށްލީމެވެ. އޭރުވެސް އަހަރެން ހުރީ، ދެފިކުރެއްގަ އެވެ. ސިކުނޑީގެ ކަނަކުން ކުރެވެނީ ރަނގަޅު ކަމެއް ނޫނޭ ވެސް ބުނަމުން ދާތީ އެވެ.\nއާދުވަހަކަށް އަލިވިލުނުއިރުވެސް އަހަރެން އޮތީ ނުނިދިފަ އެވެ. ކައިރީގައި ނިދާފައި އޮތް ކޮއްކޮގެ މޫނަށް ބަލަން އޮތްއިރު އެ ކޮއްކޮގެ މުސްތަޤުބަލާއި ދޭތެރޭގައި ވިސްނެމުން ދިޔަ އެވެ. ކަންތައް ވާނެ ގޮތެއް ލަފާކޮށްލަން ވެސް ނޭނގެ އެވެ. މާލެދާން ނިންމި ވާހަކަ ބޮޑުދައިތަ ކައިރީ ބުުނާނެ ގޮތެއް ވެސް ނުވިސްނުނެވެ.\nމެންދުރުފަހު ދޭއް ޖަހަން، ބައިގަޑިއިރަށް ވެފައި ވަނިކޮށް، ބޮޑުދައިތަ އައިސް ގެއަށް ވަންތަން ފެނުނެވެ. އަށިމަތީގައި އިނދެފައި އަހަންނަށް ފުންމައިލެވުނީ، ބިރެއް ފެނުމުން ތެދުވާ ހެންނެވެ. ބޮޑުދައިތަގެ ނަޒަރު ހުއްޓިފައި ހުރީ، އަހަރެންގެ ކުރިމަތީގައި ހުރި ފޮށިގަނޑަށެވެ.\n"މިދޮރުން ނުކުމެގެން ދިޔުމަށްފަހު، އެނބުރި އައިސްގެން ނުވާނެ..." ދޮރާއި ދިމާއަށް އިޝާރާތްކޮށްފައި ބޮޑުދައިތަ އަމުރު ކުރި އެވެ.\nވީގޮތް އެނގުނީ، ބޮޑުދައިތަގެ ފަހަތުން އެތެރެއަށް ވަން އަޒްމަން ފެނުމުންނެވެ. ފުރަންއުޅޭ ކަން ބޮޑުދައިތައަށް އެންގީ އަޒްމަން ކަން އެނގުމުން، ޝަކުވާއިން ހިތް ފުރުނެވެ. އަޒްމަން މަޑެއް ނުކުރެ އެވެ. އެއްއަތުން ފޮށިގަނޑު ނަގާފައި އަނެއް އަތުން އަހަރެންގެ އަތުގައި ހިފައިފި އެވެ. އަހަންނަށް ހިފައިލެވުނީ، ކޮއްކޮގެ އަތުގަ އެވެ. ދޮރާއި ދިމާއަށް ހިނގައިގަންއިރު، ހިތް ތެޅޭ ވަރުން އޮބި ނޯވެ އެވެ. ހިތް އެދި ގޮވަމުން ދިޔައީ، ބޮޑުދައިތަ އަހަރެމެން ހުއްޓުވުމަށެވެ. އެކަމަކު، އެއީ ނާދިރު ކަމެއްކަން ވިސްނުމުން، ހިތަށް ކުރަމުންދިޔަ އަސަރު ކުޑައެއް ނުވި އެވެ. ކަރުނަތިއްކެއް ވެއްޓުނަނުދީ ވޭތޯ އެތައް މަސައްކަތެއް ކުރީމެވެ. ހުރިހާ ބާރެއް ކުރީ ލަގޮނޑި އަށެވެ. ލަގޮނޑި ހީވަނީ، ފަޅައިގެން ދާން އުޅޭ ހެންނެވެ.\nބޮޑުދައިތަގެ އިންޒާރު ހަނދާންވުމުން ދޮރާއި ހަމައިން ހުއްޓެން މަޖުބޫރު ވިއެވެ. އެ ދޮރުން ބޭރަށް ފިޔަވަޅެއް އަޅާލުންވީ ދަތި ކަމަކަށެވެ. އިރުކޮޅަކު ވިސްނައިލަން ހުރެވުނެވެ. ގަދަކަމުން ގެންދަން މަސައްކަތްކުރަން ނޫޅެ، އަޒްމަން ވެސް ހުރީ އެވެ. ފުން ނޭވާއެއް ދޫކޮށްލާފައި އޮޅިގަނޑުން ބޭރަށް ފިޔަވަޅެއް އަޅާލީމެވެ. ދެވަނަ ފިޔަވަޅު އަޅާލުމާއިއެކު، ކަރުނަ ތިއްކެއް ކޯތާފަތުގައި ބީހިލައިފި އެވެ.\nރަށުގެ ފާލަންމައްޗަށް އަރައިގެން ހިނގަމުންދިޔައިރު، ކޮއްކޮގެ ސުވާލުތައް ކުރިމަތިވާން ފަށައިފި އެވެ. ވާހަކައެއް ދެއްކޭ ވަރަށްވުރެ އަހަރެންގެ ހާލު ބޮޑެވެ. ރަށް ދޫކޮށް ދާންޖެހޭތީ، ހިތަށް ކެތްވަނީކީ ނޫނެވެ. ފާލަމާއި ކައިރިކޮށްފައިވާ ކުޑަ ދޯންޏަށް އެރި އިރުވެސް، އަހަރެންގެ ހިތް ވަނީ ނުތަނަވަސް ވެފައެވެ. އަމިއްލަ ނިންމުމާއި ދޭތެރޭ ސުވާލު އުފެދެން ފެށި އެވެ. ދޯންޏަށް އަރައި ކޮއްކޮ ގެނެސް މެޔާލައި ބޮނޑިކޮށްލީމެވެ. ހަޤީޤަތުގައި އަހަރެން އިނީ ބިރުންނެވެ. ދޯނި ދަތުރުކުރަމުން ދިޔައީ، ފަޅުގައި އަޅާފައި އޮތް ބޯޓާއި ދިމާއަށެވެ. އަހަރެމެން އެއަށް އެރުމާއިއެކު ބޯޓު ނައްޓާލި އެވެ.\nކަނޑު މަޑު ދުވަހެކެވެ. ބޯޓަށް އެރިގޮތަށް ބޯ އަނބުރާތީ، އަހަރެން އޮތީ އޮށޯވެލައިގެންނެވެ. އެކި ތަންތަން ބެލުމަށް، އަޒްމަން އާއިއެކު ކޮއްކޮ އުޅުނެވެ. ދޭތެރެއަކުން ކޮއްކޮއަށް ވާނުވާ ބަލަމުންދިޔަ ނަމަވެސް، އިސާހިތަކު ނިދިއްޖެ އެވެ. ހޭލެވުނުއިރު، ވަނީ އިރުއޮއްސި އަނދިރި ވެފައެވެ. މުޅި ތަނަށް ވެރިވެފައިވަނީ އަނދިރި ކަމެވެ. ކައިރީގައި ކޮއްކޮ އޮތީ ނިދާފަ އެވެ. ތަންކޮޅެއް ދުރުގައި އަޒްމަން ވެސް އޮތެވެ. އޭނާ ވެސް އޮތީ ނިދާފަ އެވެ.\nހެނދުނުހެނދުނާ އަޒްމަން ގޮވި އެވެ. ބަނަހާއި ފެނުކެއްކި ކުކުޅު ބިހެއްގެ އިތުރުން ކަޅުސައި ތައްޓެއް ކައިރީގައި ބަހައްޓާފައި ހުއްޓެވެ. ކޮއްކޮ އޭރުވެސް އިނީ ކާށެވެ. މީރުކޮށް ކަމުންދިޔަ ގޮތުން، އަހަރެންގެ ހިތަށް ދިރުން ގެނުވި އެވެ.\n"ހަވީރު ދެވޭނީ..." ސައިބޮއެ ނިންމާލިގޮތަށް އަޒްމަން ބުންޏެވެ.\nއަހަރެން ބޯ ޖަހާލީމެވެ. ހޮޑުލަވާގޮތް ވާތީ، ތެދުވާހިތެއް ނުވި އެވެ. އަޒްމަން ކަންތައް ކުރަމުންދިޔަލެއް ރަނގަޅުކަމުން، އަހަރެންގެ ނިންމުމާއި ދޭތެރޭ ކުޑަ ހިތްހަމަޖެހުމެއް ލިބުނެވެ.\nމާލެ ދެވުނީ އިރު އޮއްސެން އުޅެނިކޮށެވެ. އެ އާ މާހައުލު ފެނި، ކޮއްކޮއަށްވުރެ ބޮޑަށް އާޝޯހުވީ އަހަންނެވެ. އަނގަ ހުޅުވުނުގޮތަށް ލައްޕަންވެސް ނޭނގި ވަށައިގެން ބަލަން ހުއްޓައި، ފެނުނީ ދާދި ކައިރިއަށް އައިސް ހުއްޓައިލި ކާރެކެވެ. ރަތްކުލައިގެ އެ ކާރުގެ ތެރެއިން ފައިބައިގެން އައީ މެދު އުމުރުގެ ފިރެހެނެކެވެ. އޭނާ އައިގޮތަށް ފޮށިތަންމަތި ކާރަށް އަރުވައިފި އެވެ.\n"ހިނގާ..." ކާރާއި ދިމާއަށް ހިނގައިގަންނަމުން އަޒްމަން ބުންޏެވެ.\nކާރު ދުއްވާލުމާއިއެކު، ކޮއްކޮއަށް މަޖާވިއެވެ. އެކި ދިމަދިމާއަށް ބަލަމުން އަހަންނަށް މަންޒަރުތައް ދައްކަމުން ދިޔަ އެވެ. އަޒްމަން އިނީ ހީލަހީލަ އެވެ. ކާރު ދުއްވާ މީހާގެ ކައިރީގައި އޭނާ އިންއިރު، ދޭތެރެއަކުން އަހަރެމެންނަށް ބަލައިލަ އެވެ.\n"ލެވެންޑާއަށް އިނގޭ ދާނީ..." އަޒްމަން ވާހަކަ ދެއްކީ، ކާރު ދުއްވަން އިން މީހާ އަށެވެ.\nދެތިން މިނެޓު ވަންދެން ކާރު ދުއްވާފައި ގޮސް މަޑުކޮށްލީ، އުސްކޮށް އިމާރާތްކޮށްފައި ހުރި ގެއެއްގެ ކުރިމައްޗަށެވެ. އެހާ އުސް އިމާރާތެއް އަހަރެންގެ މުޅި ޙަޔާތުގައި ވެސް ފެނުނު އެއީ ފުރަތަމަ ފަހަރެވެ. ގޭގެ ބޭރުގައި ބޮޑު އަކުރުން "ލެވެންޑަރ" ޖަހާފައި އޮތެވެ.\n"މީ އަހަރެންގެ ބައްޕަގެ ގެ... މިގޭގަ މަތީ ބައިތަކުގަ މީހުން އުޅޭނީ ކުއްޔަށް... ތިރީބައިގަ ނޫޅޭނެ އެއްވެސް މީހަކު... ނީހާއަށް މިނިވަންކަމާއެކީ މިބައިގަ އުޅެވޭނެ... ސިޑިން އަރާ ފައިބާކަށްވެސް ނުޖެހޭނެ އެއްނު..." އަޒްމަން ހިނިތުންވެލި އެވެ. "އަހަރެން އުޅޭ ގެ އެހުރީ، މިގޭގެ ކުރިމަތީގަ... ކޮންމެ ދުވަހަކު ވެސް އަހަރެން އަންނާނަން..." ކުރިމަތީގައި ހުރި ގެއަށް އިޝާރާތް ކުރަމުން އަޒްމަން ބުންޏެވެ.\nއަހަރެން ބަލައިލިއިރު، އެއީ ވެސް ހަމަ އެހާ އުސް އިމާރާތެކެވެ. ބޭރުގައި ލާފައިވާ ކުލައަށް ބަލައިލިޔަސް، ނުހަނު އަލެވެ. ރީތި ފުރިހަމަ ގެއެކެވެ. ކާރު ދުއްވަން އިން މީހާ ފޮށިތައް ހިފައިގެން ގޭތެރެއަށް ވަނުމުން، އަހަރެމެން ވެސް އޭނާގެ ފަހަތުން، އެތެެރެއަށް ވަނީމެވެ. ތަނަވަސް ބޮޑު ސިޓިންގްރޫމާއި، ފަރުނީޗަރުތައް ފެނުމުން، އަހަރެންގެ ދެލޯ ބޮޑުވި އެވެ. ކޮއްކޮ ދުވެފައި ގޮސް ސޯފާއަށް އަރައި ފުންމަން ފެށި އެވެ.\n"ދެކޮޓަރި ހުންނާނެ... ކޮންމެ ތަނެއް ބޭނުން ކުރިޔަސް އެންމެ ރަނގަޅު... މީ ހަމަ އަމިއްލަ ގެ ކަމަށް ބަލާ..." އަޒްމަން ހުރީ ހަމަޖެހިފަ އެވެ. އެ މޫނުމަތިން ފެންނަމުން ދިޔައީ އުފާވެރި ކަމެވެ.\nހަފުތާއެއް ވީއިރު، މަޑުމަޑުން އެ މާހައުލަށް ހޭނެން ފަށައިފި އެވެ. އަޒްމަން ބުނިހެން އޭނާ އަހަރެމެންގެ ހުރިހާ ކަމެއް ކޮށްދެ އެވެ. ބޭނުންވާ ހުރިހާ އެއްޗެއް ގޭގައި ހަމައަށް ހުރެ އެވެ. ގޭތެރޭގެ މަސައްކަތްތައް ކުރުމަށް ބިދޭސީ އަންހެނަކު އާދެ އެވެ. އަހަރެން ދެކޮޅުހެދުމުން ވެސް އޭނާ ދަނީ، ގޭތެރޭގެ ހުރިހާ ކަމެއް ކޮށްފަ އެވެ. ކޮންމެ ރެއަކު އަހަރެމެން ކައި ނިމުމުން ތަށިތައް ނަގައި، ކާއެއްޗެއްސަށްވެސް ހޫނުކޮށް ނިންމާފަ އެވެ.


ވީރާނާވި ޕާކިން ސިސްޓަމް: ދިވެހިންނަކީ ހަމަ އެހާ މުއްސަނދި ބަޔަކީ ހެއްޔެވެ؟ - Dhivehi Post\nއާޓިކަލް ޕޯސްޓްކުރީ ދިވެހި ޕޯސްޓް4މަސް ކުރިން غشت 13, 2019 05177\nއެއީ މީގެ ތިން އަހަރު ކުރިއެވެ. ކުރީގެ ރައީސް އަބްދުﷲ ޔާމީނުގެ ސަރުކާރުގައި މާލޭގައި މެކޭނިކަލް ޕާކިން ސިސްޓަމް ގާއިމުކުރުމުގެ މަސައްކަތް ފެށީ މާލޭގެ ކާރޫބާރޫބޮޑު މަގުތަކަށް ދިމާވެފައިވާ ޕާކިންގެ މައްސަލަ ހައްލުކުރުމަށް ކަމަށް ބުނެއެވެ. އެގޮތުން އެންމެ ގިނައިން މީހުން ހިދުމަތް ހޯދާ ސަރަހައްދުތަކުގައި އެތަކެތި ބެހެއްޓިއެވެ. އެކަމަކު ޕާކިން ސިސްޓަމްތަކުގެ ބޭނުން ނުކުރެވި އެތަކެތި ދަބަރަށްވެފައި ވަނިކޮށް ސަރުކާރު ބަދަލުވެ، މިވަނީ ޕާކިން ސިސްޓަމްތައް ނަގަން ފަށާފަ އެވެ.\nޕާކިން ސިސްޓަމްތައް ނަގައި ސަރުކާރުގެ އަމާޒަކީ އެތަންތަން ޕާކިން ޒޯނުތަކަށް ބަދަލުކުރުމެވެ. ޕްލޭނިން މިނިސްޓްރީން ބުނާ ގޮތުގައި، ކުރީ ސަރުކާރުން މާލޭގައި ބެހެއްޓި ޕާކިން ސިސްޓަމްތަކަކީ ރާއްޖެއަށް އެންމެ އެކަށީގެންވާ ސިސްޓަމްތަކެއް ނޫނެވެ. އެއީ އެއްވެސް ޕްލޭނެއް ނެތި މިދިޔަ ސަރުކާރުން ހިންގި މަޝްރޫއެއް ކަމަށް މި ސަރުކާރުން ބުނި ނަމަވެސް ކުރީގެ ހައުސިން މިނިސްޓަރު، ޑރ. މުހައްމަދު މުއިއްޒު އެކަން ދޮގު ކުރައްވައެވެ. މުއިއްޒު ވިދާޅުވީ، އެއީ ހަގީގަތެއް ނެތް ވާހަކަތަކެއް ކަމަށާއި ޕްލޭނިން ޑިޕާޓްމަންޓުގައި އެކަމުގެ ލިޔެކިޔުމާއި ކުރެހުން އަދި ޗާޓުތައް ވެސް ހުންނާނެ ކަމަށެވެ.\nކޮންމެއަކަސް، އެއީ އެއްބަޔަކު އަނެއް ބަޔަކަށް ތުހުމަތުގެ އިނގިލި ދިއްކޮށްލާ ނިންމާލެވެން އޮތް ކަމެއް ނޫނެވެ. އެ މަޝްރޫއު ހިންގުމަށް ދައުލަތުގެ ބަޖެޓުން ޖުމްލަ، 59،493،520 (ފަންސާސް ނުވަ މިލިއަން ހަތަރު ސަތޭކަ ނުވަދިހަ ތިން ހާސް ފަސް ސަތޭކަ ވިހި) ރުފިޔާ ހޭދަކުރިއެވެ. އެ ފައިސާ ފެނަށް ދުއްވާލުމުން ގެއްލުން ވަނީ ކޮން ބަޔަކަށް ހެއްޔެވެ؟ ކުރީގެ ސަރުކާރަށް ނޫނީ މި ސަރުކާރަކަށް ނޫނެވެ. ގެއްލުން ވަނީ ދިވެހި ރައްޔިތުންނަށެވެ. އެ 60 މިލިއަން ރުފިޔާ އަކީ ދިވެހިންގެ ފައިސާ އެވެ.\nއެންމެ އަސާސީ ހިދުމަތް ނުލިބޭ ރަށްރަށް ވެސް ރާއްޖޭގައި ހުރިއިރު އެ ރަށްރަށުގެ ހިދުމަތުގެ ފެންވަރު ރަނގަޅު ކުރުމުގެ ބަދަލުގައި ބާދަގަނޑަށް ވުމަށް ޕާކިން ސިސްޓަމްތައް ދޫކޮށްލައި ދައުލަތުގެ ބަޖެޓުން އެހާ ގިނަ ފައިސާ ބޭކާރުވުމުގެ ޒިންމާ ނަގާނެ މީހަކު ނެތުމަކީ ބޮޑު މައްސަލައެކެވެ. ގައިމު އެ ފައިސާއަކީ ކިތައް ރަށުގެ ތަރައްގީގެ މަޝްރޫއު ހިންގޭނެ ފައިސާ ހެއްޔެވެ؟ ކިތައް ރަށުގެ ފެނާއި ނަރުދަމާ ހެއްޔެވެ؟ ކިތައް ރަށުގެ ބަނދަރު ހެއްޔެވެ؟ އެންމެ އަސާސީ ހިދުމަތްތަކުން މަހުރޫމުވެފައިވާ ބޮޑު އާބާދީއެއް ރަށްރަށުގައި އުޅެމުންދާއިރު، އެ ފައިސާތައް ފެނަށް ދުއްވާލަން ހެޔޮވާނެ ހެއްޔެވެ؟\nއިއްޔެ ޕްލޭނިން މިނިސްޓަރު މުހައްމަދު އަސްލަމް ވަނީ އެތަކެތި ނަގައި އެ ސިސްޓަމުތައް ފަހުން ބޭނުން ކުރަން ޖެހިދާނެ ފަދަ ހާލަތެއް މެދުވެރިވެދާނެ ކަމަށް ބަލައި “ތެޔޮ ލައި ރައްކާކުރާނެ” ކަމަށް ވިދާޅުވެފަ އެވެ. ތެޔޮ ލައި ރައްކާކުރުމުން ވެސް ފުދޭކަށް ނެތެވެ. އެއީ ދައުލަތުގެ ބަޖެޓަށް ބޮޑު ބުރައެއް އުފުލައި އާންމުންނަށް އޭގެ ފައިދާ ނުލިބުނު މަޝްރޫއަކަށް ވާތީއެވެ. ނުވިތާކަށް ބޭނުން ނުކުރެވޭނެ ކަމަށް ބަލައި، ނެގި ދަގަނޑުތަކެއް “ތެޔޮ ލައި ރައްކާކޮށްގެން” ފަހުން ވަކި ކުރެވޭނީ ކޮން ބޭނުމެއް ހެއްޔެވެ؟\nއެ ފައިސާއަކީ އެތައް ރަށެއްގެ ފެނާއި ނަރުދަމާގެ މަސައްކަތް ވެސް ކުރެވޭނެހާ ފައިސާއެވެ. ނުވަތަ ތައުލީމާއި ސިއްހީ ދާއިރާގެ ފެންވަރު ރަނގަޅު ކުރެވޭނެހާ ވެސް ފައިސާއެވެ. އެކަމަކު ބޮޑު ހަރަދެއްކޮށް ގާއިމުކުރި އެތަކެތީގެ ބޭނުން އެންމެ ފުރިހަމަ ގޮތުގައި ބޭނުން ނުކުރެވިގެން ދިއުމަކީ އެ ފައިސާ ގޮނޑަށް އުކާލުން ފަދަ ކަމެކެވެ. އެކަމަކު ހިތާހިތާ ކޮށްލަން ރަނގަޅު ސުވާލަކީ ދިވެހިން ހަމަ އެހާ ވެސް މުއްސަނދިތޯއެވެ،؟ އިއްޔެ ވެސް މިނިސްޓަރު ވިދާޅުވީ މަޝްރޫއުތައް ހިންގާނެ ފައިސާ ދައުލަތުގެ ބަޖެޓުގައި ނެތް ވާހަކަ އެވެ.\nއިބޫގެ ބެކް ސީޓް ޑްރައިވަރަކަށް ނަޝީދު!\nކުޅުދުއްފުށީ ޕެރޭޑް: އެންމެ ރީތީ އަސްލު ލުތުފީ އާއި ބްރޯ!\nނޫސްވެެރިޔާގެ މަރުގެ ތަހުގީގު ޓީމުން ތުރުކީގެ ޕްރޮސެކިއުޓަރާ ބައްދަލުކޮށްފި\nދިވެހި ޕޯސްޓް 10 މަސް ކުރިން يناير 30, 2019\nއެމްޑީޕީގެ ސަރުކާރެއް އެމްޑީޕީގެ ރައީސް ވައްޓައެއް ނުލާނެ: ދިޔާނާ\nދިވެހި ޕޯސްޓް 11 މަސް ކުރިން يناير 25, 2019\nއެސްއޯއެފުން އަޅުގަނޑަށް އެއްވެސް ފައިސާއެއް ދީފައެއް ނެތް: ރިޔާޒު\nދިވެހި ޕޯސްޓް 10 މަސް ކުރިން فبراير 14, 2019\nދިވެހި ޕޯސްޓް3މަސް ކުރިން شتنبر 19, 2019\n3 މަސް ކުރިން شتنبر 19, 2019 0\nދިވެހި ޕޯސްޓް3މަސް ކުރިން شتنبر 18, 2019\n3 މަސް ކުރިން شتنبر 18, 2019 0\nދިވެހި ޕޯސްޓް3މަސް ކުރިން شتنبر 14, 2019\n3 މަސް ކުރިން شتنبر 14, 2019 0


Iraan Muzaaharaa: 200 Ahvure Gina Maru, Internet Nethi5Duvas | Thiladhun\nއިރާން މުޒާހަރާ: 200 އަށްވުރެ ގިނަ މަރު، އިންޓަރނެޓް ނެތި5ދުވަސް\nޔުމްނާ ޢަލީ ނޮވެމްބަރ 22, 2019\nފާއިތުވި ހަފުތާގައި އީރާނު ސަރުކާރުން ޕެޓްރޯލްގެ އަގު ބޮޑުކުރުމުން އެކަމާ ދެކޮޅަށް އެގައުމުގެ އެކި ރަށްރަށުގައި ފެށި އިހުތިާޖުތައް ބޮޮޑެތި މުޒާހަރާތަކަކަށް ބަދަލުވެ، 21 ރަށެއްގައި 106 މީހުން މަރުވެފައިވާ ކަމަށް އެމްނެސްޓީ އިންޓަނޭޝަނަލްއިން އިއްޔެވަނީ ބުނެފައެވެ. ނަމަވެސް އެގައުމުގެ މީޑިޔާތަކުން ބުނާގޮތުން މިއަދަދު200 އަށްވުރެ މަތިވާނެކަމަށް ބުނެއެވެ.\n”މި ޖަމްއިއްޔާއިން ގަބޫލުކުރާ ގޮތުގައި ހަގީގީ އަދަދު މިއަށްވުރެ މާ މަތިވެދާނެ. އެއީ 200 އަށްވުރެ ގިނަ މީހުން މަރުވެފައިވާ ކަމަށް ބައެއް ރިޕޯޓުތަކުގައި ބުނެފައި ވާތީ.“ ”އިތުބާރުކުރެވޭ ރިޕޯޓުތަކާ ހަވާލާދީ އެމްނެސްޓީން ނެރެފައިވާ ބަޔާނުގައި ވެއެވެ.\nއާދީއްތަ ދުވަހު ފެށުނު މުޒާހަރާތައް ހޫނުވެ މައިތިރި ކުރުމުގެ ގޮތުން އެގައުމުގެ ސަރުކާރުންވަނީ އިންޓަރނެޓުގެ ޚިދުމަތް އެކީ ކަނޑާލާފައެވެ. އިއްޔެއަށް5ދުވަސް ވެފައިވާއިރު މިއަދުގެ ވަގުތެއްގައިވަނ ީ15% އަށް ޚިދުމަތް ލިބެން ފަށާފައެވެ.\nމުޒާހަރާކުރި މީހުން ގަޔަށް ބަޑި ޖަހާފައިވާތީއާއި، އެކަމުގެ ސަބަބުން ގައުމުގެ ކަންކޮޅުތަކުގައި ”ފާހަގަކޮށްލެވޭ އަަދަދަަކަށް މީހުން މަރުވެފައި ވާތީ“ އދ. ގެ އިންސާނީ ހައްގުތަކާ ބެހޭ އޮފީހުން ވެސް ވަނީ ކަންބޮޑުވުން ފާޅުކޮށްފައެވެ.\n”ތަފާތު އަށް ޕްރޮވިންސެއްގައި ކުރިއަށް ދިޔަ އިހުތިޖާޖުތަކުގައި އެތައް ބަޔަކު މަރުވެ، ގިނަ ބަޔަކު ޒަޚަމްވެފައިވާ ކަމަށް ބެލެވޭ އިރު، މުޒާހަރާ ކުރި މީހުންގެ 1000 އަށްވުރެ ގިނަ މީހުން ވަނީ ހައްޔަރުކޮށްފައި.“ ޖެނީވާގައި ނޫސްވެރިންނާ ބައްދަލުކުރަމުން އިންސާނީ ހައްގުތަކާ ބެހޭ އޮފީހުގެ ތަރުޖަމާނު ރުޕަޓް ކޮލްވިލް ވިދާޅުވިއެވެ.\n”ސުލްހަވެރި އެއްވުންތައް ރޫޅާލުމަށް ބާރުގެ ބޭނުންކުރުމުން އެއްކިބާވުމަށް އީރާނުގެ މަސްއޫލުވެރިންނަށާއި، ސަލާމަތީ ބާރުތަކަށް އަހަރުމެން ގޮވާލަން.“ އޭނާ އިތުރަށް ވިދާޅުވިއެވެ.\nމުޒާހަރާކޮށް، ގައުމުގައި ހަމަނުޖެހުން އުފައްދާ ފަރާތްތަކާމެދު ހަރުކަށި ފިޔަވަޅު އަޅާނެކަަމަށް ރިވޮލިއުޝަނަރީ ގާޑްސްއިން އިންޒާރު ދީފައިވާއިރު، ހަރުުކަށި މަސްްުއޫލުވެރިން ވަނީ މުޒާހަރާކުރާ މީހުން ދަން ޖައްސައި މަރުގެ އަދަބު ދިނުމަށް ގޮވައިލާފައެވެ.\nއީރާނު ސަރުކާރުން ޕެޓްރޯލުގެ އަގު ބޮޑުކުރީ އެެމެރިކާއިން އަޅާފައިވާ އިގްތިސާދީ ގޮތުން ދަތިކުރުމުގެ ފިޔަވަޅުތަކުގެ ސަބަބުން އިގުތިސާދަށް ކުރަމުންދާ އަސަރު ކުޑަކުރުމަށެވެ.\nއީރާނުން ވަނީ މިމަހުހެ 15 ވަނަދުވަހު ޕެޓްރޯލް ވިއްކުން ކޮންޓްރޯލްކޮށް، ޕެޓްރޯލުގެ އަގު %50 ބޮޑުކޮށްފައެވެ.\nޕެޓްރޯލް ކޮންޓުރޯލުކޮށް އަމިއްލަ ކާރަކަށް މަހަކު ވިއްކުމަށް ހަމަޖެހިފައި ވަނީ 60 ލިޓަރު ޕެޓްރޯލެވެ. އަގުބޮޑުކުރުމުން ޕެޓްރޯލް ލިޓަރެއް ލިބޭނީ 15 ހާސް އީރާނު ރިޔާލު (0.13 އެމެރިކާ ޑޮލަރު) އަށެވެ. އުޅަނދަކަށް ކަނޑައެޅިފައިވާ މިންވަރު ހަމަވުމުން ދެން އެއުޅަނދަކަށް ޕެޓްރޯލް ވިއްކާނީ ލިޓަރެއް 30 ހާސް އީރާނު ރިޔާލު (0.26 އެމެރިކާ ޑޮލަރު) އަށެވެ.\nރަސްމީ ޓީވީގައި ވާހަކަފުޅު ދައްކަވަމުން ޕްލޭނިންގ އެންޑް ބަޖެޓް އޮގަނައިޒޭޝަންގެ ވެރިޔާ މުޙައްމަދު ބާޤިރު ނޯބަޚްތު ވިދާޅުވި ގޮތުގައި އަގަށް މިގެނައި ބަދަލުގެ ސަބަބުން އަހަރަކު 300 ޓްރިލިއަން އީރާނު ރިޔާލު (2،55 ބިލިއަން އެމެރިކާ ޑޮލަރު) ލިބޭނެކަމަށް ބެލެވެއެވެ.\nއެމެރިކާއިން އަޅާފައިވާ ދަތިކުރުގެ ފިޔަވަޅުތަކުގެ ސަބަބުން އިރާނުގެ ތެލުގެ އަގޮ ބޮޑުވެފައި ވާތީ އެކަމާ ދެކޮޅަށް އެ ގައުމުގެ ރައްޔިތުން ކުރަމުންދާ މުޒާހަރާތަކުގެ ތެރެއިން ގައުމުގެ އަމާންކަން ނަގާ ނުލެވޭނެ ކަމަށް ރައީސް ހަސަން ރޫހާނީ ވަނީ ވިދާޅުވެފައެވެ.\nމުޒާހަރާގެ ބައިވެރިންނަށް އަމާޒު ކޮށް ރޫހާނީ ވިދާޅުވީ މުޒާހަރާ ކުރުމުގެ ނަންމަތީ ހަމަނުޖެހުން ހިންގާ ސަލާމަތީ ބާރުތަކާއި ތޮޅޭނަމަ މުޒާހަރާ ރޫޅާލަން ޖެހޭނެ ކަމަށެވެ.\nއިރާނުގެ ސަރުކާރާ އެގައުމުގެ ލައްކައަކަށް ގާތްކުރާ ވަރަށް މީހުން ދަނީ މުޒާހަރާ ކުރަމުންނެވެ. ބައިވެރިން ވަނީ އިރާނުގެ 12 ބޭންކެއްގައި އަލިފާން ރޯކޮށްފަ އެވެ. އަލިފާން ރޯކުރި 1000 މީހަކު މިހާރު ވަނީ ހައްުޔަރު ކޮށްފަ އެވެ.\nގައުމު ނާމާންކަމަށް ވެއްޓެމުންދާތީ ރޫހާނީ، ޓީވީ މެދުވެރިކޮށް ވިދާޅުވީ، އެމެރިކާއިން އިރާނުގެ އިގްތިސޯދު ހަލާކުކޮށްލަން އުޅޭކަން ހުރިހާ މީހުނަށް ވެސް އެނގޭ ކަމަށެވެ. އަދި ކުއްލިއަކަށް ސަރުކާރާ ދެކޮޅަށް މުޒާހަރާ ކުރަން ފެށުމަކީ ބޭރުގެ ނުފޫޒެއް އޮތްކަން ހާމަވެގެންދާ ކަމެއް ކަމަށެވެ. އިތުރަށް ވިދާޅުވީ، ބޭރުގެ ނުފޫޒާއެކު ވެސް މުޒާހަރާ ކުރަން ޖެހޭނީ އިމުގެ ތެރެއިން ކަމަށެވެ.\nއިރާނުގެ މުޒާހަރާއަށް ހުޅަނގުގެ މީޑިޔާތަކުން ކަވަރ ނުކުރާތީ އެގައުމުގެ ރައްޔިތުންދަނީ ކަނބޮޑުވުން ފާޅުކުރަމުންނެވެ.\n23 ނޮވެމްބަރ, 2019 | 11:27\nސާބަސް އީރާނުގެ ސަރުކާރު ތިއޮތީ ޙައްގުގެ މަގުގައެވެ. މަމެންގެ ސަރުކާރު މިއޮތީ އެޔޯމެނަށް ވިކިފައެވެ.


Ali Waheed Raajje geneveynee UK in deport kurumun: CP | Jazeera\tއަލީ ވަހީދު ރާއްޖެ ގެނެވޭނީ ޔޫކޭއިން ޑީޕޯޓް ކުރުމުން: ސީޕީ - Jazeera\nމަރިޔަމް ނިމާ ހަސަން September 22, 2021 121 views0\nއަލީ ވަހީދު ޝަހީދު ހުސެއިން އާދަމް ބިލްޑިންގ އިން ނިކުންނަވަނީ --\nކުރީގެ ޓޫރިޒަމް މިނިސްޓަރު އަލީ ވަހީދު ރާއްޖެ ގެނެވޭނީ އިނގިރޭސިވިލާތުން އޭނާ ޑީޕޯޓްކޮށްލުމުން ކަމަށް ކޮމިޝަނަރ އޮފް ޕޮލިސް މުހައްމަދު ހަމީދު ވިދާޅުވެއްޖެއެވެ.\nއަލީ ވަހީދު ރާއްޖެ ގެނެވޭނެ މަގެއް ހޯދަން ފުލުހުން މަސައްކަތް ކުރަމުންދާއިރު، ސުޕްރީމްކޯޓުގެ ހުރުމަތް ކެނޑި މައްސަލާގައި އޭނާ ޖަލަށްލުމަށް އެ ކޯޓުން ވަނީ ހުކުމް ކޮށްފައެވެ. މުވައްޒަފުންނަށް ޖިންސީ ގޯނާ ކުރުމުގެ ތުހުމަތުގައި7ދައުވާއެއް އޭނާގެ މައްޗަށް އުފުލާފައި ވާއިރު، ސުޕްރީމް ކޯޓުގެ ހުރުމަތް ކެނޑުމުން އެ ކޯޓުން ވަނީ ދެ މަހާއި 12 ދުވަހަށް އޭނާ ޖަލަށް ލުމަށް ހުކުމް ކޮށްފައެވެ.\nހަމައެއާއެކު، އެ ހުކުމް ތަންފީޒު ކުރުމަށް އޭނާ ރާއްޖެ ގެނެސްދިނުމަށް މޯލްޑިވްސް ކަރެކްޝަނަލް ސަރވިސަސް އިން ވަނީ ދިވެހި ފުލުހުންގެ ހިދުމަތުގައި އެދިފައެވެ.\nއަލީ ވަހީދު ރާއްޖެ ގެނައުމާ ގުޅޭގޮތުން، ސީޕީ ހަމީދާ ހަވާލަދީ ރާއްޖޭގެ ނޫސްތަކުން ރިޕޯޓް ކޮށްފައިވާ ގޮތުގައި ޝަރީއަތަށް ހާޒިރުނުވުމުގެ އެ ހުކުމް ތަންފީޒު ކުރުމަށްޓަކައި ފުލުހުންނަށް ހޯދޭނެ ހަމައެކަނި މަގަކީ އިނގިރޭސިވިލާތުން އޭނާ ޑީޕޯޓް ކުރުމެވެ. އަލީ ވަހީދުގެ މައްޗަށް ކޮށްފައިވާ ހުކުމުގެ ބާވަތުން އޭނާ ރާއްޖެ ގެނައުމުގައި ދަތިތަކެއް ހުރިއިރު، ރާއްޖެއާ ޔޫކޭއާ ދެމެދު ޓްރީޓީ އެއްބަސްވުމެއްގައި ސޮއިކޮށްފައެއް ނޯވެއެވެ.\nސީޕީ އިތުރަށް ވިދާޅުވީ ރެޑް ނޯޓިހެއް ނެރެގެން ވެސް އަލީ ވަހީދު ރާއްޖެ ގެނެވިދާނެތޯ އާއި ޔޫކޭ ސަރުކާރުގެ އެއްބާރުލުން ލިބޭނެތޯ މަޝްވަރާތަކެއް ކޮށްފައިވާ ކަމަށެވެ. ރެޑް ނޯޓިސް ނެރެވޭނީ ވަކި ބާވަތެއްގެ ކުށްތަކަކަށެވެ. މައްސަލައިގެ ސީރިއަސް ކަމަށް ބަލައި ރެޑް ނޯޓިސް ނެރެވުނު ނަމަވެސް ނޯޓިސް އޮތީތީވެ މީހަކު ހައްޔަރު ކޮށްގެން ގެނެވެން ނޯންނަ ކަމަށް ސީޕީ ވިދާޅުވެފައި ވެއެވެ.\nމުވައްޒަފުންތަކަކަށް ޖިންސީ ގޯނާ ކުރި މައްސަލާގައި7ދައުވާއެއް އުފުލާފައިވާ އަލީ ވަހީދު، ރާއްޖެއިން ފުރައިގެން ދިއުމަށް ޕާސްޕޯޓް ދޫކޮށްލާފައި ވަނީ4މަސް ދުވަހަށެވެ. މިދިޔަ ފެބްރުއަރީ މަހު9ވަނަ ދުވަހު އޭނާގެ ޕާސްޕޯޓް ދޫކޮށްލާފައި ވަނީ، ޔޫތް މިނިސްޓްރީގެ ސްޓޭޓް މިނިސްޓަރ އަސްއަދު އަލީ (އަޑުބަރޭ) ޖާމިނުވެގެންނެވެ. ނަމަވެސް4މަސްދުވަހުގެ މުއްދަތު ފަހަނައަޅާއި ދިޔައިރު އަލީ ވަހީދު ރާއްޖެ އައިސްފައެއް ނުވެއެވެ.


BREAKING | Addu In Ithuru7Meehaku Covid Ah Fassi Vejje - Vaguthu\nއައްޑޫސިޓީން އިތުރު ހަތް މީހަކު ކޮވިޑް-19 އަށް ފައްސިވެއްޖެއެވެ.\nއައްޑޫއިން ފައްސިވެފައިވާ ހަތް މީހުންގެ ތެރެއިން ފަސް މީހަކު ފައްސިވެފައިވަނީ ހުޅުމީދޫއިންނެވެ. އަނެއް ދެ މީހުންނަކީ ހިތަދޫއިން ފައްސިވެފައިވާ މީހުންނެވެ.\nމިއާއި އެކީ އައްޑޫއިން ފައްސިވެފައިވާ މީހުންގެ އަދަދު ވަނީ 46 އަށް އަރާފައެވެ. އެއީ ހިތަދޫއިން ފައްސިވި 20 މީހުންނާއި ފޭދޫއިން ފައްސިވި2މީހަކާއި ހުޅުމީދޫއިން ފައްސިވެފައިވާ 24 މީހެކެވެ.\nއައްޑޫއިން އިތުރު ވޭދަނަތަކެއް ފެނިފައިވާއިރު، މިވަގުތު ވަނީ ބަލި ކޮންޓްރޯލް ކުރުމުގެ ގޮތުން ކާފިއު އިއުލާނު ކޮށްފައެވެ. އައްޑޫގައި ކާފިއު އިއުލާނު ކޮށްފައިވަނީ ރޭގަނޑު 21:00 އިން ފެށިގެން ފަތިހު 4:00 އާއި ހަމައަށެވެ.\nމީގެ އިތުރުން އައްޑޫ އާއި ފުވައްމުލަކުގެ ސްކޫލްތަކާއި ރެސްޓޯރެންޓްތައް ބަންދު ކުރުމަށް ވެސް ވަނީ އަންގާފައެވެ. އަދި އައްޑޫގެ އެއް ރަށުން އަނެއް ރަށަށް ޒަރޫރީ ބޭނުމެއްގައި ނޫނީ ދަތުރު ނުކުރުމަށް ވެސް ވަނީ އަންގާފައެވެ.\nއައްޑޫގެ އިތުރުން ރާއްޖޭގެ ގިނަ ރަަށްތަކެއްގައި މި ބަލި އަންނަނީ ހަލުވިމިނުގައި ފެތުރެމުންނެނެވެ. އެގޮތުން މިހާތަނަށް ލ. މާންދޫ އއ. މަތިވެރި އާއި ބ. އޭދަފުއްޓާއި ކ. މާފުއްޓާއި ތ. ވޭމަންޑޫ އާއި ޅ. ނައިފަރުގައި ވޭދަނަތައް ވަރަށް ބޮޑަށް ވަނީ އިތުރުވެފައެވެ. މިއިން ކޮންމެ ރަށަކުން 100 އަށް ވުރެ ގިނަ ވޭދަނަ މިހާރު ވަނީ ފެނިފައެވެ.\nރާއްޖެއިން މިހާތަނަށް 34،724 މީހަކަށް ކޮވިޑް-19 ޖެހިފައިވާއިރު، އޭގެ ތެރެއިން 25،992 މީހަކު ވަނީ ބަލިން ރަނގަޅުވެފައެވެ. އަދި މި ބައްޔަށް 8،640 މީހަކަށް ފަރުވާ ދެމުން އަންނައިރު، 230 މީހަކަށް ފަރުވާ ދެމުން އަންނަނީ ހޮސްޕިޓަލުގައި އެނދުމަތި ކޮށްގެންނެވެ.


ޒަޔޯނިސްޓުންގެ ޕްރޮޓޮކޯލްތަކުގެ ޙަޤީޤަތް – DhiSalafiyyah\nޒަޔޯނިސްޓުންގެ ޕްރޮޓޮކޯލްތަކުގެ ޙަޤީޤަތް\n14/11/2013 ޢަޤީދާއާއި ފިރުޤާތައް, ދީންތައްއައްޝައިޚް ޢިމްރާން މުޙައްމަދު ޢަލީ\nޕްރޮޓޮކޯލްތަކަކީ ޔަހޫދީންގެ ދީނީ މަޞްދަރުތަކެއްކަމުގައި ބަލާ އެއްޗެއް ނޫނެވެ. ނަމަވެސް އެއީ މިހާރު އޮތް ތައުރާތުގައި ހުރި ބަދަލުކުރެވިފައިވާ ވާހަކަތަކާއި، ތަލްމޫދުގައި ހުރި ދޮގު، މަގުފުރެދިފައިވާ ވާހަކަތަކުގެ ނަތީޖާއެވެ. އަދި މިޕްރޮޓޮކޯލްތައް ބެލެވިފައިވަނީ ޔަހޫދީ ޒަޔޯނިސްޓުންގެ ލަނޑުދަނޑިތަކަށް ވާޞިލުވުމުގައި ބޭނުންކުރާ ޢަމަލީ ރޭވުންތައްކަމުގައެވެ.\nالبُرُوْتُوْكُوْلَاتِ :(protocols) މިއީ البُرُوْتُوْكُوْل (protocol)ގެ ގިނަ ގޮތެވެ. މިއީ އިނގިރޭސި ކަލިމައެކެވެ. މާނައަކީ: ކޮންފެރެންސެއްގެ ރިޕޯޓް، ޑްރާފްޓް ކޮޕީ – މުޢާހަދާއެއްގައި އިތުރުކުރެވިފައިވާބައި (appendix) ނުވަތަ މިފަދަ މާނައެކެވެ.\nޒަޔޯނިސްޓް ޙިކްމަތްތެރިންގެ ޕްރޮޓޮކޯލްތަކުގެ(The Protocols of the Elders of Zion) މުރާދަކީ: ޒަޔޯނިސްޓް ލީޑަރަކު ޒަޔޯނިސްޓުންތަކަކަށް ދިން ބަސްދީގަތުމެއްގެ ލިޔެކިޔުންތަކެކެވެ. އެއީ އެއާ އެއްގޮތަށް ޢަމަލުކޮށް ދުނިޔޭގެ މައްޗަށް ނުފޫޒު ފޯރުވާނެ ގޮތާ ބެހޭގޮތުންނެވެ.\nބުރަވެވޭ ގޮތުގައި މި ލިޔެކިޔުންތަކަކީ (ޕްރޮޓޮކޯލްތަކަކީ) ޒަޔޯނިސްމްގެ އިސް ލީޑަރުންނަށް ސްވިޓްޒަލަންޑްގެ ބާސެލް (Basel) ގައި މީލާދީ ގޮތުން 1897 ވަނަ އަހަރުގައި ބޭއްވުނު ބައްދަލުވުމެއްގައި ހުށަހެޅުނު ލިޔެކިޔުންތަކެކެވެ.\nޒަޔޯނިސްޓުންގެ ތެރެއިން އެންމެ ބޮޑަށް ހައްދު ފަހަނައަޅާފައިވާ މީހުންގެ ތެރެއިން ގާތްގަނޑަކަށް 300 މީހުން މިބައްދަލުވުމަށް ޙާޟިރުވެފައިވެއެވެ. އެއީ ޔަހޫދީ 50 ޖަމްޢިއްޔާ ތަމްޘީލުކުރުމުގެ ގޮތުންނެވެ. މިލިޔުން ލިޔުނު ވަކިމީހެއް އެނގޭކަށްނެތެވެ.\nމިކަމުގެ މަޤްޞަދަކީ ދުނިޔެ އަޅުވެތިކުރުމަށް ރޭވިފައިވާ ރޭވުން ޒަޔޯނިސްޓުންނަށް ހާމަކޮށްދިނުމެވެ. އަދި އެއަށްފަހު އެބައިމީހުންގެ ނުފޫޒުގަދަވުމުން ބާރު ހިންގާނެގޮތް ބަޔާންކުރުމެވެ.\nލިޔެކިޔުންތައް ފަޅާއަރާ ފެތުރިގެން ދިޔުން\nމިލިޔެކިޔުންތައް (ޕްރޮޓޮކޯލްތައް) ފަޅާއެރީ މީލާދީން 1901 ވަނަ އަހަރުގައެވެ. އެއީ ފަރަންސޭސި އަންހެނަކަށް މި ލިޔެކިޔުންތައް ފެނުމުންނެއެވެ. ޒަޔޯނިސްޓުންގެ އިސްވެރިއަކާއެކު އޭނާ ބައްދަލުވުމަކަށް ދިޔައެވެ. އެއީ ޕެރިސްގަ އޮތް ފްރީމޭސަންސްގެ ސިއްރު ބައްދަލުވުމެކެވެ. އެ އަންހެންމީހާ ސިއްރުން އެ ލިޔެކިޔުންތަކުގެ ބައެއް ނަގައިގެން ފިލިއެވެ. އަދި އަޅުގަނޑުމެންނަށް މިހާރު ފެންނަން ހުރި ލިޔެކިޔުންތަކަކީ އެއީއެވެ.\nމި ލިޔެކިޔުންތައް ދެން އެރީ އެލެކްސް ނިކޮލަވިޗްގެ އަތަށެވެ. އެއީ ރޫސީވިލާތުގެ ރަސްކަމުގެ ދުވަސްވަރު އިރުމަތީ ރޫސީވިލާތުގެ އިސްމީހެކެވެ. އެދުވަސްވަރަކީ ޔަހޫދީންނާ ދެކޮޅަށް ރޫސީވިލާތުން ޔަހޫދީންގެ ފަސާދައާ ރޭވުންތަކާ ދެކޮޅަށް ވަރުގަދަ ހަމަލާތަކެއް ދެމުން ދިޔަ ދުވަސްވަރެކެވެ. މި ލިޔެކިޔުންތައް އޭނާއަށް ފެނުމުން، އޭނާގެ ޤައުމަށާއި މުޅި ދުނިޔެއަށް އޮތް ނުރައްކާތެރިކަމުގެ ބޮޑުކަން އިޙްސާސްވިއެވެ. އަދި އޭނާގެ ގާތް ރައްޓެއްސެއްކަމުގައިވާ ރޫސީވިލާތުގެ އަދީބަކަށް (ސޭޖީ ނޭލޯސްއަށް) އެތަކެތި ހަވާލުކުރިއެވެ. އޭނާ އެ ދިރާސާކުރުމަށްފަހު އޭގެ ނުރައްކާތެރިކަން އިހްސާސްވުމުން ރޫސީ ބަހަށް އެތަރުޖަމާކުރިއެވެ.\nއެ ފެށިފައިވަނީ ރޫސީވިލާތުގެ ރަސްކަން ކޮމިއުނިސްޓުންގެ އަތް މައްޗަށް ވެއްޓޭނެކަމުގެ ޚަބަރުންނެވެ. އަދި އެތަނުގައި އަނިޔާވެރި ވެރިކަމެއް ކުރުވޭނެކަމާ އަދި އެތަނަކީ ދުނިޔޭގެ ފަސާދަތަކާއި ރޭވުންތައް ރޭވޭ މަރުކަޒަކަށް ހެދިގެންދާނެކަމަށް އޭގައި ވެއެވެ.\nއަދި ހަމަ އެފަދައިން އިސްލާމީ ޚިލާފަތު ވެއްޓޭނެކަންވެސް އޭގައި ވެއެވެ. އަދި ފަލަސްޠީނުގައިވާ އިޒްރޭލުގެ ދައުލަތެއް ޤާއިމުކޮށް ޔޫރަޕުގެ ރަސްކަންތައް ވެއްޓުންވެސްމެއެވެ. އަދި ދުނިޔޭގައި ބައިނަލްއަޤްވާމީ ހަނގުރާމަތަކެއް ފެށި އޭގައި ބައިވެރިވާ ދެފަރާތްވެސް ހަލާކުވެގެންދާނެކަން އޭގައި ވެއެވެ. އޭގެން ޔަހޫދީން ނޫން ބަޔަކަށް ފައިދާއެއް ނުކުރާނެއެވެ.\nއަދި ހަމަ އެފަދައިން ދުނިޔޭގައި އިޤްތިޞާދީ ކޮޅިގަނޑުތައް ފެތުރުމާ އަދި ޔަހޫދީން ފޮރުވައިގެން ގެންގުޅޭ ރަނުގެ މައްޗަށް ބިނާކޮށް ދުނިޔޭގެ އިޤްތިޞާދު ބިނާކުރުމާ އަދި އެނޫންވެސް އެފަދަ ވާހަކަތަކެއް ވެއެވެ .\n* އެންމެ ފުރަތަމަ މިފޮތް ޗާޕުކުރެވުނީ މީލާދީން 1902ވަނަ އަހަރުގައި ރޫސީ ބަހުންނެވެ. އެއީ ވަރަށް މަދު ކޮޕީތަކެކެވެ. އެތަކެތި ޔަހޫދިންނަށް ފެނުމުން އެކަމާ ވަރަށް ހިތްހަމަ ނުޖެހުނެވެ. އަދި އެފޮތަށް ރައްދުދޭންފެށިއެވެ. އަދި އެފޮތުގެ ޞައްޙަކަމާމެދު ޝައްކު އުފެއްދިއެވެ. ނަމަވެސް އެއީ އެބައިމީހުންނަށް ޞައްޙަކޮށް ނިސްބަތްކުރެވިފައިވާ ފޮތެއްކަން ކަންތައްތައް ހިނގަމުން ދާގޮތް ހެކިވެއެވެ. މީގެ ސަބަބުން ރޫސީވިލާތުގެ ރަސްކަމުގެ ފަރާތުން ޔަހޫދީންނާ ދެކޮޅަށް ވަރުގަދަ ހަމަލާތަކެއް ދިނެވެ. މިގޮތުން ބައެއް ޤަތުލުޢާންމުތަކުގައި ދިހަހާހަކަށް މީހުންވެސް މަރާފައިވެއެވެ.\n* ދެވަނަ ފަހަރަށް މިފޮތް ޗާޕުކުރެވުނީ މީލާދީން 1905 ވަނަ އަހަރުގައެވެ. ވަރަށް ހީނުކުރާގޮތްގޮތުންނާއި ވަސީލަތްތަކުގެ ޛަރީޢާއިން މިފޮތް ހުސްވެގެން ދިޔައެވެ. އެހެނީ ޔަހޫދީން އެފޮތްތައް ބާޒާރުތަކުން ހޯދައިފައި އަންދާލީއެވެ.\n* ދެންވެސް މީލާދީން 1922 ވަނަ އަހަރުގައިވެސް މިފޮތް ޗާޕު ކުރެވުނެވެ. ހަމަކުރިން ބަޔާންކުރެވެނު ފަދައިން އެވެސް ހުސްވީއެވެ.\n* ދެން މިފޮތް ޗާޕުކުރެވުނީ މީލާދީން 1917 ވަނަ އަހަރުގައެވެ. ފަހެ އެފަހަރު އެކަންކުރީ ކޮމިއުނިސްޓުންނެވެ. އޭރު އެބައިމީހުންވަނީ ރަސްކަލުންގެ އަތުން ވެރިކަން ހޯދާ އެތަނުގެ ރަސްކަން ވައްޓާލާފައެވެ.\n* ރަޝިޔާގައި މީލާދީން 1905 ވަނަ އަހަރު ކުރެވުނު ޗާޕުގެ ކޮޕީއެއް ލަންޑަންގައި ހުންނަ އިނގިރޭސިވިލާތުގެ ދާރުލްއާޘާރަށް (މިއުޒިއަމްއަށް)ވަނީ ފޯރާފައެވެ. އަދި 1906 ވަނަ އަހަރުގައި އެތަނުގެ ރަސްމީ ސިއްކަ އޭގައި ޖެހިފައިވެއެވެ.\nރޫސީވިލާތުގައި 1917 ގައި ހިނގި އިންގިލާބާ ހަމައަށް، އެގޮތުގައި އެކޮޕީ އެތަނުގައި އިހުމާލުކޮށްލާފައި އޮތެވެ. ފަހެ “މޯނިންގް ޕޯސްޓު” ނޫހުގެ ފަރާތުން އެނޫހުގެ ރިޕޯޓަރެއްކަމުގައިވާ ވިކްޓަރ މާސްޑެންގެ ގާތުން ރޫސީވިލާތުގެ އިންގިލާބުގެ ޚަބަރެއް ހެދުމަށް އެދުނެވެ. ރޫސީވިލާތާ ބެހޭ ވަރަށް ގިނަ ފޮތްތައް އޭނާ މުޠާލިޢާ ކުރިއެވެ. އެފޮތްތަކުގެ ތެރޭގައި ދާރުލްއާޘާރުގައި އޮތް ޕްރޮޓޮކޯލްތަކާބެހޭ ފޮތްވެސް އޮތެވެ. އޭނާއަށް އެފެނުމުން އޭގެ ނުރައްކާތެރިކަން ތަޞައްވަރު ކުރެވުނެވެ. އަދި އެފެތުރި ފަރާތުން ބުނެފައިވާ ފަދައިން ކޮމިއުނިސްޓުންގެ އަތަށް ރޫސީވިލާތުގެ ރަސްކަން ވެއްޓިގެން ދިޔަކަން އެނގުނެވެ. އޭނާ އޭތި އިނގިރޭސި ބަހަށް ތަރުޖަމާކުރިއެވެ. އަދި ފަސް ފަހަރަށް އެޗާޕުކުރިއެވެ. އެންމެ ފަހު ފަހަރުކުރީ މީލާދީން 1921 ގައެވެ. ދެން އެއަށްފަހު އެމެރިކާ އަދި އިނގިރޭސިވިލާތުގެވެސް އެއްވެސް ނޫހަކަށް އެފަތުރާކަށް ނުކެރުނެވެ.\n* އެ ފޮރުވަން ޔަހޫދީން މަސައްކަތްކުރިނަމަވެސް ވަރަށް ގިނަ ބަސްބަހުން އެވަނީ ޗާޕުކުރެވިފައެވެ. އެގޮތުން ޖަރުމަނު ބަހާއި ފަރަންސޭސި ބަހާއި އިޓަލީ ބަހާއި ޕޮލަންޑު ބަސް ހިމެނެއެވެ.\n* އެންމެ ފުރަތަމަ ޢަރަބި ބަހަށް އެ ތަރުޖަމާކުރެވުނީ މީލާދީގޮތުން 1921 ވަނަ އަހަރު އިނގިރޭސި ބަހުން ކުރެވުނު ޗާޕުންނެވެ. އަދި މީލާދީގޮތުން 1951 ގައި ތޫނިސްގެ ބޭފުޅެއްކަމުގައިވާ އުސްތާޛް މުޙައްމަދު ޚަލީފާވެސް އެ ތަރުޖަމާކޮށް ޗާޕުކުރިއެވެ. އެފޮތް ފެއްޓެވުމުގެ ގޮތުން މުޤައްދިމާއެއް އެބޭފުޅާ ލިޔުއްވާފައިވެއެވެ. އޭގައި އެފޮތުގެ ތާރީޚުވަނީ ޝަރަޙަކޮށްދެއްވާފައެވެ. އަދި ޔަހޫދީންގެ ޙާލާއި، ފަހުގެ ޔަހޫދީންގެ ޙާލު ބަޔާންކުރައްވާފައިވެއެވެ. އަދި ގިނަ ދައުލަތްތަކުގައި އެބައިމީހުން އަތްގަދަކޮށްފައިވާ ގޮތްވެސް ބަޔާންކޮށްފައިވެއެވެ.\nޒަޔޯނިސްޓު ރޭވުންތަކުގެ ބައެއް ސުރުޚީތައް\nވަރަށް ގިނަ ޤަރުނުތަކެއްގެ ކުރިން ފެށިގެން ޔަހޫދީން ދިޔައީ ދުނިޔޭގެ މައްޗަށް ހަންފަތުރާނެ ގޮތެއް ފަރުމާކުރަމުންނެވެ. ޙާލަތާ ގުޅޭގޮތުން ދުވަސްވަރަކަށްފަހު ދުވަސްވަރަކު އެބައިމީހުންގެ އިސްމީހުން އެ ރޭވުންތައް އިޞްލާޙުކުރެއެވެ.\nޔަހޫދީން މަސައްކަތް ކުރަމުންދަނީ ހުރިހާ ކަންކޮޅުތަކެއްގައިވާ ސަރުކާރުތައް ޚަރާބުކުރުމަށެވެ. އަދި އެސަރުކާރުތަކުގެ ބަދަލުގައި ޔަހޫދީންގެ ބާރުވެރި ރަސްކަމެއް ޤާއިމުކުރުމަށެވެ. އަދި ސަރުކާރުތައް ހަލާކުކުރުމަށް އެބައިމީހުން ހުރިހާ ވަސީލަތެއް ތައްޔާރުކުރެއެވެ. ޚާއްޞަގޮތެއްގައި ރަސްކަންތަކެވެ. އެ ވަސީލަތްތަކުގެ ތެރޭގައި:\n– ރައްޔިތުންނަށް އަނިޔާވެރިވުމަށް ރަސްކަލުންނަށް ބާރު އެޅުން.\n– ރައްޔިތުން ރަސްކަލުންނާ ދެކޮޅަށް ނުކުތުމަށް ހިތްވަރު ދިނުން. އެކަމުގައި އެހީވުމުގައި ވާގި ހޯދަނީ މިނިވަންކަމާ ހަމަހަމަކަމުގެ ދަޢުވާތަކުންނެވެ. އަދި އެކަންކަން މާނަކުރާނީ ދެފަރާތަށް އުނދަގޫވާފަދަ ޚާއްޞަ ތަފްސީރުތަކަކުންނެވެ. އަދި މަސައްކަތް ކުރާނީ ވެރިކަމުގެ ބާރާއި ރައްޔިތުންގެ ބާރު ދެކޮޅުވެރިކަމުގައި ބޭއްވުމަށެވެ.\n– ވެރިންނާއި ރައްޔިތުންގެ ތެރެއިން އިސްފަރާތްތައް ފަސާދަކުރުން.\n– ޔަހޫދީން ފިޔަވާ އެހެން މީހުންގެ ތެރެއިން ފާޅުވާ ކޮންމެ ތޫނުފިލިކަމަކާ ދެކޮޅަށް ހަނގުރާމަކޮށް، އެކަމުގައި މުދަލާއި އަންހެނުންނާއި ޖާހާއި މަކަރުން ވާގިހޯދައި އަދި އެނޫނަސް ފިތުނަ ކުރުވަނިވި ވަސީލަތްތަކުންވެސް ވާގި ހޯދުން.\nނުބައިކަންތަކާއި ޚިލާފުތަކުގެ ‘އޮށް’ ހުރިހާ ދައުލަތެއްގައި އިންދުން. އެކަން ކުރާނީ ސިޔާސީ، ދީނީ، ފަންނީ، ކުޅިވަރު، އަދި ފްރީމޭސަންސްގެ ޙަފްލާތަކާއި ބައްދަލުވުންތަކުގެ ޛަރީޢާއިންނެވެ.\nއެބައިމީހުން ދެކޭގޮތުން އަދުގެ ގިނަވެރިކަމަކީ ފަސާދަވެފައިވާ ވެރިކަންތައްކަމުގައި ވާތީ އެވެރިކަންތައް އިތުރަށް ފަސާދަކުރުން ވާޖިބުވެގެންވެއެވެ. އެއީ ޔަހޫދީ ރަސްކަމެއް ޤާއިމުވަންދެނެވެ. އެއީ އޫރުޝަލީމު އޭގެ މަރުކަޒެއްކަމުގައި ހަދައިގެންނެވެ. އަދި އެއަށްފަހު އަބަދުގެ އަބަދަށް އެވެރިކަން ރޯމްއަށް ބަދަލުކުރާނީއެވެ.\nޗާޕްކުރުމާއި ޝާއިޢުކުރުމާއި ނޫސްވެރިކަމާއި ސްކޫލްތަކާއި ޖަމްޢިއްޔާތަކާއި ޑްރާމާތަކާއި ސިނަމާ ކުންފުނިތަކާއި އެންމެހާ ޢިލްމުތަކާއި ޤާނޫނުތަކާއި ޓެކްސްތަކާ އަދި އެނޫނަސް އެފަދަ ހުރިހާ ވަސީލަތެއް ޔަހޫދީންގެ އަތްދަށަށް ގެނައުން ވާޖިބުވެގެންވެއެވެ. އެއީ އެބައިމީހުންގެ ފިކުރުތަކާއި ޢަޤީދާތައް ފެތުރުމަށްޓަކައެވެ.\nޔަހޫދީންގެ އަތްދަށުގައިވާ ރަނަކީ އެންމެ ވަރުގަދަ ހަތިޔާރެވެ. އެއީ ޢާންމު ވިސްނުން ބަދަލުކުރުމަށާއި ޒުވާނުން ފަސާދަކުރުމަށާއި ދީނާއި ޟަމީރުތަކުގެ މައްޗަށް ގަދަކަން ހޯދުމާއި ޢާއިލީ ގުޅުންތައް ނައްތާލުމާއި ޖަނަވާރު އުސޫލުތަކުގެ މަތިން ގެއްލުންކުރުވަނިވި ޝަހްވަތުން މީސްތަކުން ހައްލާލުމާއި މުޑުދާރު ޢަމަލުތައް ފެތުރުމާއި ފަސާދަކުރުމަށެވެ. އެއީ ޔަހޫދީން ފިޔަވާ އެހެން މީސްތަކުންގެ ބާރު ކަނޑުވާލުމަށެވެ. އޭރުން ޔަހޫދީންގެ ފައިދޮށަށް ދިޔުން ނޫން އެހެން ގޮތެއް ނޯންނާނެއެވެ.\nޔަހޫދީންގެ އަތްދަށުގައިވާ ރަނަކީ އަޞްލެއްކަމުގައި ހަދާ އެއަށް ބިނާކޮށް ދުނިޔޭގެ އިޤްތިޞާދު ބިނާކުރުމެވެ. މީސްތަކުންކުރާ މަސައްކަތާއި އުފެއްދުންތެރިކަމާއި އެހެނިހެން މުއްސަނދިކަމުގެ މައްޗަށް ބަރޯސާނުވެއެވެ. އަދި މެދުކެނޑުމެއްނެތި ބައިނަލްއަޤްވާމީ އިޤްތިޞާދީ ކޮޅިގަނޑުތައް އެއާއެކު އުފެއްދުމެވެ. އޭރުން މުޅި ދުނިޔެ ހަމަނުޖެހި އޮންނަން ޖެހުމުން މަދަދަށް އެދި ޔަހޫދީންގެ ފަރާތުން މުޞީބާތްތަކުގައި ވާގި ހޯދަންޖެހޭނެއެވެ. އަދި ކުޑަވެގެންވާ ޙާލު ޔަހޫދީންގެ ބާރުވެރިކަމަށް ބޯލަނބަން މީސްތަކުން ޖެހޭނެއެވެ.\nޔޫރަޕު މައިތިރިކޮށް ކޮންޓްރޯލުކުރުމަށް އެމެރިކާއާއި ޗައިނާއާއި ޖަޕާނުގެ ވާގިވެރިކަން ހޯދުމެވެ.\n[ބައްލަވާ: دراسيات في الأديان/ د. سعود الخلف /ص: 127 / طبعة: أضواء السلف]\n ތަލްމޫދު: މިއީ ޔަހޫދީ ދީނުގެ ޢިލްމާއި އަދަބުތަކުގެ ޝަރަޙަ ކިޔައިދިނުމަށް ބޭނުންކުރާ ލަފްޒެކެވެ. އަދި ޔަހޫދީންގެ ޢިލްމުވެރިންގެ ފަރާތުން ނަޤުލުވަމުން އަންނަ ޤާނޫނަށް ނުވަތަ އަނގަބަހުން ކިޔައިދެވޭ ޝަރީޢަތަށްވެސް މިނަން ދެވިފައިވެއެވެ. މިތަކެތި ގެއްލިދާނެކަމުގެ ބިރު ހީވެގެން، މީލާދީ ގޮތުން ފުރަތަމަ އަދި ދެވަނަ ޤަރުނުގައި ޔަހޫދީންވަނީ މި ޤާނޫނު ލިޔެ ރައްކާކޮށްފައެވެ.


Mubaaraayitha mi aharu fesheyne kameh neangey: Minister\nމި އަހަރު ބޭއްވި ގައުމީ ބާސްކެޓްބޯޅަ މުބާރާތުގެ ތެރެއިން -- ފޮޓޯ: ރެޑްވިންގްސް ބީސީ\nކޮރޯނާ ވައިރަސް އާ ގުޅިގެން، މެދުކަނޑާލާފައިވާ ކުޅިވަރުގެ މުބާރާތްތައް މި އަހަރު ބޭއްވޭނެ ކަމަށް ވިދާޅުވާން ދަތި ކަމަށް ޔޫތު ސްޕޯޓްސް މިނިސްޓަރު އަހުމަދު މަހްލޫފް ވިދާޅުވެއްޖެ އެވެ.\nއޭނާ ވިދާޅުވީ މި އަހަރު އަލުން މުބާރާތްތައް ކުރިއަށް ގެންދަން ސިއްހީ ދާއިރާގެ އޮފިޝަލުންނަށް އެހާ ހިތްގައިމު ކަމަކަށް ނުވާ ކަމަށެވެ. ނަމަވެސް ނިއު ނޯމަލް ހާލަތުގައި ގައިޑްލައިންތަކެއް ތެރެއިން އެކަން ކުރެވޭނެ ކަމަށް އުންމީދު ކުރާ ކަމަށެވެ.\n"އަޅުގަނޑަށް އުނދަގޫ ހަމަ ސީދާ މުބާރާތްތައް އޮންނާނެތޯ ނުވަތަ ނޯންނާނެތޯ ބުނަން." އެފްއޭއެމް ގެނެސްދޭ "ލެޓްސް ޓޯކް ފުޓްބޯލް" ޝޯ ގައި މިނިސްޓަރު ވިދާޅުވި އެވެ. "ނަމަވެސް މިހާރު އެބަ އަޑު އިވޭ މަޑުމަޑުން އެއާޕޯޓް ވެސް ހުޅުވާލާ ވާހަކަ، އަޅުގަނޑުމެން މި ނިއުނޯމަލަށް ދާ ކަމުގައި ވަންޏާމު އަޅުގަނޑަށް ވެސް ހީވަނީ މިއަށް ވެސް [ކުޅިވަރަށް] ވެސް ހެދޭ ގައިޑްލައިންއާ އެއްގޮތަށް ޖާގަ ލިބެމުން ދާނެ ކަމަށް."\nމަހްލޫފް ވިދާޅުވީ ހާއްސަކޮށް ޓީމު ސްޕޯޓްސްގެ މުބާރާތްތައް ބޭއްވި ދާނެ ކަމާމެދު ސުވާލު އުފެދޭ ކަމަށެވެ. ނަމަވެސް ކުޅުންތެރިންނަށް ޓްރޭނިންތައް ފެށޭނެ އިންތިޒާމެއް ހަމަޖެހޭތޯ މަސައްކަތް ކުރަމުންދާ ކަމަށް ވެސް މިނިސްޓަރު ވިދާޅުވި އެވެ.\nރާއްޖޭގައި 2023 ވަނަ އަހަރު ބާއްވަން ހަމަޖެހިފައިވާ އިންޑިއަން އޯޝަން އައިލެންޑް ގޭމެސް އާ މެދުވެސް ސުވާލުތަކެއް އުފެދިފައިވާ ކަމަށް މަހްލޫފް ވިދާޅުވި އެވެ.


Aguero Hattrick, City In Chelsea Ladhu Gannavaalaifi - Vaguthu\nސާޖިއޯ އަގުއޭރޯގެ ހެޓްރިކާއެކު މެންޗެސްޓާ ސިޓީން ޗެލްސީ ލަދު ގަންނަވާލައިފިއެވެ.\nއިނގިރޭސި ޕްރިމިއާ ލީގުގައި މިރޭ ސިޓީ ދަނޑުގައި ކުޅުނު މެޗު، ސިޓީން ކާމިޔާބުކުރީ ތަފާތު ބޮޑު 6-0ގެ ނަތީޖާއަކުންނެވެ.\nމެޗުގެ ދެވަނަ މިނެޓުގައި ޗެލްސީގެ ނުރައްކާތެރި ހަމަލާއެއް ފެނުނު ނަމަވެސް، އެ ހަމަލާއަށްފަހު މެޗުގެ އޮއެވަރު ބަދަލުކޮށްލިއެވެ. ސިޓީން އެޓެކޭކަކަށްފަހު އެޓޭކެއް ކުރަން ފެށިއެވެ. ޗެލްސީން މެޗަށް ނުވަދެވިގެން އުޅެނިކޮށް، މެޗުގެ ހަތަރު ވަނަ މިނެޓުގައި ރަހީމް ސްޓާލިން ލީޑު ނެގިއެވެ.\nޗެލްސީގެ ޑިފެންސް ނުވިސްނާ ތިބި ގަޑިއެއްގައި ކެވިން ޑިބްރޭނާ، ބާނާޑޯ ސިލްވާއަށް ދިން ބޯޅައިން ޗެލްސީ ޑިފެންޑް ހުޅުވާލި އެވެ. އަރިމަތިން އޭރިއާ ތެރެއަށް ވަދެ އޭނާ ހުރަސް ކުރި ބޯޅަ، ޗެލްސީގެ ޑިފެންޑަރެއްގެ ފައިގައި ޖެހި ފަހިވީ، ސްޓާލިންއަށެވެ. ސްޓާލިން ފޮނުވާލި ބާރު ހަމަލާ ގޯލަށް ވަން އިރު، ގޯލްކީޕަރު ކެޕާ ޖެހުނީ ބަލަން ހުންނާށެވެ.\nފުރަތަމަ ގޯލާއެކު ސިޓީ ހުއްޓުމެއް ނެތެވެ. ޗެލްސީ ކައިރީގައި ބޭނުން ގޮތަކަށް ކުޅެން ފެށިއެވެ. ކުދި ޕާސްތަކާއެކު ގަޑިއޯލާގެ މޮޅު ފުޓުބޯޅަ ފެނިގެންދިޔަ އިރު، މެޗުގެ ކުރީކޮޅުގައި ސާޖިއޯ އަގުއޭރޯއަށް ލިބުނު ރަނުގެ ފުރުސަތެއް އޭނާ ބޭކާރު ކޮށްލިއެވެ. އަގުއޭރޯ އެ ފުރުސަތު ނަގާލި ނަމަވެސް، އޭގަ ޖަވާބު ދިނީ 13 ވަނަ މިނެޓުގައި ދުރުން ޖެހި ހިތްގައިމު ގޯލުންނެވެ.\nއަގުއޭރޯގެ ދެވަނަ ގޯލަށް މާ ގިނައިރެއް ނުވެއެވެ. 19 ވަނަ މިނެޓުގައި ބާކްލޭ ހެދި ގޯހެއްގެ ބޭނުން ހިފާ އަގުއޭރޯ ނިންމާލިއެވެ. ސިޓީގެ ތިން ގޯލް ވެގެންދިޔައީ ޗެލްސީއަށް ބޮޑު ހައިރާން ކަމަކަށެވެ. އެ ހައިރާން ކަމުގައި ޗެލްސީގެ ކުޅުންތެރިން ތިއްބާ ސިޓީން އަނެއްވެސް ގޯލް ޖެހިއެވެ. މެޗުގެ 25 ވަނަ މިނެޓުގައި ނަތީޖާއަކީ ސިޓީ 4-0އެކެވެ.\nފުރަތަމަ ހާފްގައި ޗެލްސީއަށް ސިޓީ ގޯލަށް ނުރައްކާ ކުރެވުނީ އެންމެ ފަހަރަކުއެވެ. ގޮންޒާލޯ ހިގުއައިން ދުރުން ފޮނުވާލި ބާރު ހަމަލާ އެޑަސަން ދިފާއުކުރީ ފަސޭހަ ކަމާއެކުގައެވެ.\nދެވަނަ ހާފަށް ނުކުމެ ޗެލްސީން ރަނގަޅު ކުރަން ހިފި ނަމަވެސް، އެކަމަށް މެޗުގެ އޮއެވަރު އެހީއެއް ނުވިއެވެ. ހާފްގެ ކުރީކޮޅުގައި އަޒްޕިލިކުއެޓާ ސްޓާލިންއަށް ކުރި ފައުލަކާ ގުޅިގެން ލިބުނު ޕެނެލްޓީން ސިޓީ ފަސްވަނަ ގޯލް ޖެހިއެވެ. އަގުއޭރޯ އޭނާ ޕްރިމިއާ ލީގުގައި ހެދި 11 ވަނަ ހެޓްރިކް ހެދި އިރު، އެލެން ޝިއެރާގެ ރެކޯޑާ އެއްވަރު ކުރިއެވެ.\nޗެލްސީން މެޗަށް އަނބުރާ ވަނުމަށް ސިޓީން ފުރުސަތެއް ނުދިނެވެ. މެޗު ކޮންޓްރޯލްކޮށް ހަމަލާތައްވެސް އުފެއްދިއެވެ. ކެޕާގެ ދެ ސޭވްއެއް ފަހު ހާފް ފެނުނު އިރު، ސިޓީން މެޗު ނިންމާލީ ޗެމްޕިއަނުންގެ ގޮތުގައެވެ. މެޗުގެ 79 ވަނަ މިނެޓުގައި އިތުރު ގޯލެއް ޖަހާ ޗެލްސީ ފައްތާލިއެވެ.\nޒިންޗެންކޯގެ ރީތި ހުރަސް ގޯލަށް ނިންމާލީ ސްޓާލިންނެވެ.\nމިރޭގެ މެޗުން މޮޅުވެ ސިޓީ އެއްވަނައިގައި އޮތީ 27 މެޗުން 65 ޕޮއިންޓާއެކުގައެވެ. ލިވަޕޫލުން މެޗެއް މަދުން ކުޅެ އެ އަދަދަށް ޕޮއިންޓް ހޯދާފައި އޮތް އިރު، އެޓީމު އޮތީ ދެވަނައިގައެވެ. ޗެލްސީ ހަވަނައިގައި އޮތް އިރު، އެޓީމަށް 26 މެޗުން ލިބެނީ 50 ޕޮއިންޓެވެ. ފަސްވަނައިގައި އޮތް އާސެނަލްއަށްވެސް އެ އަދަދަށް ޕޮއިންޓް ލިބިފައިވާ އިރު، ހަތަރު ވަނައިގައި ޔުނައިޓެޑް އޮތީ 51 ޕޮއިންޓާއެކުގައެވެ.\nމެންޗެސްޓާ ސިޓީގެ ފަބިއަން ޑެލްފް އެވަޓަން އަށް ސޮއި ކޮށްފި


Midhiya Aharu Majileehah Vadainugane Gasim hunnevee Salaam Gai – adduLIVE\nFeb 16, 2021, 11:46 އީމާ މުހައްމަދު\nރައްޔިތުންގެ މަޖިލީހުގެ މާމިނގިލީ ދާއިރާގެ މެންބަރު އަދި ވެރިކަން ހިންގާ ކޯލީޝަންގައި ހިމެނޭ ޖުމްހޫރީ ޕާޓީ ލީޑަރު ގާސިމް އިބްރާހިމް މިދިޔަ އަހަރު އެއްކޮށް ކަހަލަ ގޮތަކަށް މަޖިލީހުގެ ޖަލްސާތަކާއި މަސައްކަތްތަކުގައި ބައިވެރިވަޑައިނުގަނެ ހުންނެވީ ސަލާމްގައި ކަމަށް މަޖިލީހުގެ ރައީސް މުހައްމަދު ނަޝީދު ވިދާޅުވެއްޖެއެވެ.\nމަޖިލީހުގެ މިއަދުގެ ޖަލްސާ ފައްޓަވަމުން، މެމްބަރުން ސަލާމް ނަންގަވާ މިންވަރު އިތުރުވެފައިވާތީ އެކަމާއި މެދުގައި ކަންބޮޑުވުން ފާޅުކުރައްވަމުން ރައީސް ނަޝީދު ވިދާޅުވީ، ބައެއް މެމްބަރުން ސަލާމްގައި ތިއްބަވާތާ ވަރަށް ގިނަ ދުވަސްވެފައިވާ ކަމަށެވެ.\nރައީސް ނަޝީދު ވިދާޅުވީ، އެންމެ ގިނައިން ސަލާމް ނެންގެވި މެމްބަރުންގެ ތެރޭގައި ގާސިމްގެ އިތުރުން، މީދޫ ދާއިރާގެ މެންބަރު އަހުމަދު ސިޔާމް މުހައްމަދާއި، ކޮމަންޑޫ ދާއިރާގެ އެމްޑީޕީގެ މެންބަރު ހުސައިން ވަހީދު ހިމެނޭ ކަމަށެވެ. އޭގެތެރެއިން، ކޮމަންޑޫ ދާއިރާގެ މެމްބަރު ހުސެއިން ވަހީދު ސަލާމްގައި ހުންނެވީ ކެންސަރު ބައްޔަށް ފަރުވާ ހޯދައްވަމުން ގެންދަވާތީއެވެ.\nހުސެއިން މުހައްމަދު ގެންދަވަނީ ދުބާއީގެ ހޮސްޕިޓަލެއްގައި ފަރުވާ ހޯއްދަވަމުންނެވެ.\nމަޝްހޫރު ވިޔަފާރިވެރިޔާ ގާސިމް، މިދިޔަ އަހަރު އެކީހެން ހުންނެވީ ސަލާމުގައި ކަަން ފާހަގަކުރައްވަމުން ރައީސް ނަޝީދު ވިދާޅުވީ، މި އަހަރު މިހާތަނަށް ވެސް އެބޭފުޅާ ހުންނެވީ ސަލާމުގައި ކަަމަށެވެ.\nރައީސް ނަޝީދު ރައްޔިތުންގެ މަޖިލީސް ގާސިމް އިބްރާހިމް


މަސްތުވާ ތަކެތިން ސަލާމަތްވެވުނީ ނުދަންނަ މީހެއްގެ ސަބަބުން | Jazeera\tމަސްތުވާ ތަކެތިން ސަލާމަތްވެވުނީ ނުދަންނަ މީހެއްގެ ސަބަބުން - Jazeera\nމަސްތުވާ ތަކެތިން ސަލާމަތްވެވުނީ ނުދަންނަ މީހެއްގެ ސަބަބުން\nފާތިމަތު ފަޔާޟާ October 14, 2019 71 views0\nއެއީ މީގެ 17 އަހަރު ކުރިއެވެ. އޭރު އަހަރެންގެ އުމުރަކީ އެންމެ 12 އަހަރެވެ. މަންމަ ނިޔާވެފައިވީނަމަވެސް ބައްޕަ ދުނިޔޭގައި ހުއްޓެވެ. އެހެންނަމަވެސް އެެއްވެސް ފަރާތެއްގެ އަޅާލުމެއް އަހަންނަކަށް ނުލިބެއެވެ. އާވާރާ ވެފައިވާ ކުއްޖެއް ފަދައިން ގިނަވަގުތު ހޭދަކުރަމުން ގެންދިޔައީ މަގުމަތީގައި އެކިބާވަތުގެ ކުށްތަކަށް އަރައިގަތުމުގައެވެ. ވައްކަން ކުރުމާއި މާރާމާރީއެވެ. މީހުންއަތުން ފޭރުމާއި މަގުމަތީ ހިނގާ މީހުންނާއި ފޮށުމެވެ. މަސްތުވާތަކެތި ބޭނުންކުރުމާއި އޭގެވިޔަފާރި ކުރުމެވެ. މިކަމުގައި އަހަންނަށް ވާގިވެރިވަނީ ހަމަ އަހަރެންފަދަ އަހަރެންގެ އެކުވެރިންނެވެ. ކިތަންމެ ފަހަރަކު ފުލުހުންގެ ބެލުމުގެ ދަށައްވެސް ގެންދެވުނެވެ. ނަމަވެސް އޭރު އަހަންނަކީ 18 އަހަރު ނުފުރޭ ކުޑަކުއްޖެއްކަމުން އެއިން ކޮންމެ ފަހަރަކުވެސް ދޫކޮށްލަނީއެވެ.\nއެގޮތުގައި 10 އަހަރު އަހަރެން ހޭދަކުރީމެވެ. އެދުވަސްތަކުގައި އަހަރެންގެ ދިރިއުޅުމާއިމެދު ވިސްނާލާނެ ވަގުތެއް އަހަންނަކަށް ނުވެެއެވެ. ނުވަތަ ވިސްނާކަށް ބޭނުމެއްވެސް ނުވެއެވެ. އަހަންނަށް ނަސޭހަތްތެރިވުމުގެ ގޮތުން އެއްޗެއް ބުނެފި މީހަކީ އަހަރެންގެ ދުޝްމަނެކެވެ.\nއެވީރާނާ އަދިރި ދިރިއުޅުމުގައި ދުވަސްތައް ހޭދަކުރަމުން ދަނިކޮށް އެއްދުވަހެއްގެ ހަވީރުގެ ވަގުތެކެވެ. އާދައިގެ މަތިން އަހަރެންގެ އެކުވެރިންނާއި އެކު އަހަރުމެންގެ ޖަގަހަ ކަމުގައިވާ މަގުމަތީގައި މަޑުކޮށްގެން ތިބީމެވެ. ކުއްލިއަކަށް އަހަރެންގެ ލޮލުގައި އަޅައިގަތީ ދުރުން ހިނގާފައި އަންނަ އަންހެން ކުއްޖެކެވެ. އެ ކުއްޖާ އަހަރުމެންނާއި އަރާހަމަވުމާއި އެކު އަހަރެންގެ އެކުވެރިން އޭނާއާއި ދިމާކޮށް ފޮށެން ފެށިއެވެ. އެހެންނަމަވެސް އެހެން ދުވަސްތަކާއި ހިލާފަށް އަހަންނަކަށް އޭނާއާއި ދިމާލަށް އެއްޗެއް ބުނާކަށް ނުކެރުނެވެ. ދުލުގައި ތަޅެއް އެޅުވިފައި ހުރިކަހަލައެވެ. އެ އަންހެން ކުއްޖާ ގޮސްވަނީ އަހަރުމެންނާއި މާދުރު ނޫން ހިސާބެއްގައި ހުރި ފިހާރައަކަށެވެ. ފަހުން އެނގުނު ގޮތުގައި އެއީ އެ ފިހާރައިގައި މަސަތްކަތް ކުރާކުއްޖެކެވެ. އެދުވަހަކީ އޭނާ ފިހާރައަށް ނިކުތް ފުރަތަމަ ދުވަހެވެ. އެ ދުވަހަށް ފަހު ކޮންމެ ދުވަހަކުވެސް އަހަރެން ފިހާރައަށް ދަމެވެ.\nއާދައިގެ މަތިން އެއް ދުވަހަހަކު އަހަރެން ފިހާރައަށް ދިޔައީމެވެ. ތަފާތު ވާހަކަ ދައްކަމުން ގޮސް އަހަރެން އޭނާއާއި ގަޔާވާކަމަށާއި ކައިވެނި ކުރަން ބޭނުންވާކަމަށް ބުނީމެވެ. އޭނާ ދިނީ ވަރަށް ކުރު ޖަވާބެކެވެ. "އަހަންނާއި އިންނަން ބޭނުންނަމަ އުޅުން ބަދަލުކޮށް އިސްލާހުވާށެވެ." އޭނާގެ އެޖުމްލައިން ފުރަތަމަ ފަހަރަށް އަހަރެންގެ ނަފްސާއި މެދު އަހަންނަށް ވިސްނާލެވުނެވެ.\nއެދުވަހުން ފެށިގެން އަހަރެންގެ މުޅިދިރިއުޅުން ބަދަލުކުރީމެވެ. ވިޔާނުދާ ހުރިހާ ރަހުމަތްތެރިން ދޫކޮށްލީމެވެ. ދިރިއުޅުމުގައި ކުރެވިފައި ހުރި ހުރިހާ ފާފައަކަށް ރަނގަޅުު ތަޢުބާއަކުން ތަޢުބާވީމެވެ. މިއަދު އަހަންނަކީ އެެ ހުރިހާާ ކަމަކުން ސަލާމަތްވެގެންް ހުރި ޙެޔޮލަފާ ހަރުދަނާާ ޒުވާނެކެވެ. ﷲގެ ހެޔޮރަޙްމަތުން ރަނގަޅުު ވަޒީފާއެއްް ލިބި ތަނަވަސް ދިރިއުޅުމެއް އުޅުމުގެ ނަސީބު މިއަދު އަހަންނަށްް ވަނީ ލިބިފައެވެ.\nއަހަރެންގެ ޙަޔާތަށް މިބަދަލުއައުމަށް މެދުވެރިވި އެ ނުދަންނަ އަންހެން ކުއްޖާއަކީ މިއަދު އަހަރެންގެ ވަފާތެރި ޞާލިޙު އަނބިމީހާއެވެ. އަލްޙަމްދު ﷲ އެވެ. މީ އަހަރެންގެ ޙަޔާތުގެ ވާހަކައެވެ. އެހެން މީހުންނަށް ޢިބުރަތަކަށްވާނެ ކަމަށް ހީކުރަމެވެ.


900,000 ah ah vure gina Rufiyaa ge revenue stamp refund kohdheef | MBS NEWS\nރެވެނިއު ސްޓޭމްޕްތަކެއް. ފޮޓޯ: ޓުވިޓާ\n900،000 އަށްވުރެ ގިނަ ރުފިޔާގެ ރެވެނިއު ސްޓޭމްޕްގެ ރީފަންޑް ކޮށްދީފި\nރެވެނިއު ސްޓޭމްޕް ބޭނުންކުރުން ހުއްޓާލުމާ ގުޅިގެން މިހާތަނަށް 900،000 އަށް ވުރެ ގިނަ ރުފިޔާގެ ސްޓޭމްޕް ރީފަންޑް ކޮށްދީފި އެވެ.\nމޯލްޑިވްސް އިންލެންޑް ރެވެނިއު އޮތޯރިޓީ (މީރާ)ގެ ތަފާސް ހިސާބުތައް ދައްކާ ގޮތުން ރެވެނިއު ސްޓޭމްޕް ގާނޫނު އުވާލުމާ ގުޅިގެން މިހާތަނަށް 995,167.20 ރުފިޔާގެ ސްޓޭމްޕް ރީފަންޑް ކޮށްދީފައިވެ އެވެ.\nމީރާއިން ވަނީ އެ އޮތޯރިޓީން ވިއްކާފައިވާ ރެވެނިއު ސްޓޭމްޕް ރީފަންޑުކުރަން ބޭނުންވާ ފަރާތްތަކަށް އަންނަ މަހުގެ 15 ގެ ނިޔަލަށް އެ ފުރުސަތު ވެސް ހުޅުވާލާފަ އެވެ.\nއެ އޮތޯރިޓީން ބުނީ ރެވެނިއު ސްޓޭމްޕް ޖެހުމުގެ ގާނޫނު އުވާލުމުން އެ އޮތޯރިޓީން ސްޓޭމްޕްގެ ތެރެއިން ބޭނުން ނުކުރެވިވާ ރެވެނިއު ސްޓޭމްޕް ރީފަންޑް ކުރަން "ސްޓޭމްޕް ރީފަންޑް ކުރުމަށް އެދޭ ފޯމު" ފުރުމަށް ފަހު މީރާއަށް ހުށަހެޅުމަށް އެދޭ ކަމަށެވެ.\nލިޔުންތަކުގައި ރެވެނިއު ސްޓޭމްޕް ސްޓޭމްޕް ޖަހަން ފަށާފައި ވަނީ 1970 ވަނަ އަހަރުން ފެށިގެން އަމަލު ކުރަންދާ ގާނުނަކުންނެވެ. އެ ގާނޫނު އުވާލުމަށް ރައްޔިތުންގެ މަޖިލީހުން ފާސްކޮށްފައި ވަނީ މިދިޔަ ޖުލައި މަހުގެ ފަސް ވަނަ ދުވަހު އެވެ.\nއިގްތިސާދު ވިޔަފާރި މޯލްޑިވްސް އިންލަންޑް ރެވެނިއު އޮތޯރިޓީ (މީރާ)


BREAKING NEWS: Haiti In Covid-19 Fenijje - Vaguthu\nހެއިޓީން ކޮވިޑް-19 ފެނިއްޖެ\nހެއިޓީން ފުރަތަމަ ފަހަރަށް ކޮވިޑް-19 ފެނިއްޖެކަން އެގައުމުން ކަށަވަރު ކޮށްދީފިއެވެ.\nހެއިޓީގެ ރައީސް ޖޮވެނެލް މޮއިސް ދައުލަތުގެ މީޑިއާ މެދުވެރިކޮށް ގައުމާއި މުހާތަބު ކުރައްވާ ވިދާޅުވީ ހެއިޓީން ދެމީހަކު ކޮވިޑް-19 އަށް ފައްސި (ޕޮޒިޓިވް) ވެފައިވާ ކަމަށާއި، އެހެންކަމުން ބަލި އިތުރަށް ފެތުރިގެން ދިޔަ ނުދިއުމަށް ހަރުދަނާ ފިޔަވަޅުތަކެއް މިހާރު އަޅަމުން ގެންދާ ކަމަށެވެ.\n"ފުރަތަމަ ދެ ކޭސް އަޅުގަނޑުމެންގެ ގައުމުން ފެނިއްޖެ. ދެން ކުރިއަށް އޮތީ ވައިރަސް އިތުރަށް ފެތުރިގެން ދިއުން ހުއްޓުވަން އަޅަން ޖެހޭ ފިޔަވަޅުތައް އެޅުން." ޖޮވެނެލް ވިދާޅުވިއެވެ.\nކެރީބިއަންގައި އޮންނަ އެންމެ ފަގީރު އެއްގައުމު ކަމަށްވާ ހެއިޓީން ކޮވިޑް-19 ފެނުމުން އެގައުމުން މިހާރު ވަނީ ކޮންމެ ރެއަކު 20:00 އިން ފެށިގެން ފަތިހު 05:00 އަށް ކާފިއު އިއުލާން ކޮށްފައެވެ. އަދި އެހެން ގަޑިތަކުގައި ވެސް 10 މީހުންނަށް ވުރެ ގިނައިން އެއްވެސް ތަނަކަށް އެއްވުން ވަނީ މަނާކޮށްފައެވެ.\nއަދި ސްކޫލްތަކާއި ޔުނިވަސިޓީތައް ވެސް މިއަދުން ފެށިގެން ވަކި މުއްދަތެއް ނެތް ގޮތައް ވަނީ ބަންދުކޮށްފައެވެ.\nހެއިޓީގެ ރައީސް ޖޮވެނެލް ވިދާޅުވީ އެގައުމުގެ ބޯޑަރު ވެސް ބަންދު ކުރަން ނިންމާފައިވާ ކަމަށާއި، އަދި އެގައުމަށް ދަތުރުކުރާ ހުރިހާ ކޮމާޝަލް ފްލައިޓެއްގެ ދަތުރުތައް ވެސް ހުއްޓާލަން އަންގާފައި ވާނެ ކަމަށެވެ.\n"މިހާލަތުގައި ދިރިއުޅުމަށް ކޮންމެހެން ބޭނުންވާނެ ތަކެއްޗާއި، ސިއްހީ ފަރުވާ އަށް ބޭނުންވާ ތަކެތި އަގުބޮޑު ވިއްކާނަމަ ފިޔަވަޅު އަޅަން ވެސް އަޅުގަނޑު ވާނީ އަންގާފައި." ޖޮވެނެލް ވިދާޅުވިއެވެ.\nފްރާންސާއި އިޓަލީވިލާތުގައި ވެސް ކަންތައްތައް ވަމުންދާ ގޮތައް ބަލާއިރު ކޮވިޑް-19 ގެ ބަލިމަޑުކަމުން އަރައިގަތުން އެއީ ކުރަން ފަސޭހަ ކަމަކަށް ނުވާނެ ކަމަށް ޖޮވެނެލް ވިދާޅުވިއެވެ.\nހެއިޓީގެ އާބާދީ ތިން މިލިއަނަށް އަރައެވެ. އޭގެތެރޭގައި ގިނައީ ފަގީރުންނެވެ.


HRCM ge memeberunge massalathah balan majleehah\nއެޗްއާރުސީއެމްގެ މެމްބަރުންގެ ތެރެއިން ޝިފާތު (ކ) އަދުހަމް އަދި މޫމިނާ -- ފޮޓޯ: އެޗްއާރުސީއެމް\nހިއުމަން ރައިޓްސް ކޮމިޝަން (އެޗްއާރުސީއެމް) ގެ މެމްބަރުންނާ ގުޅޭ ގޮތުން މިފަހުން ފެންމަތިވި މައްސަަލަތައް ބަލަން މަޖިލީހަށް ފޮނުވައިފި އެވެ.\nހިއުމަން ރައިޓްސް ކޮމިޝަން އޮފް މޯލްޑިވްސް (އެޗްއާރްސީއެމް) ގެ މަސައްކަތްތައް ބޮއްސުންލައި ކޮމިޝަންގެ އިދާރާގެ މާހައުލުގައި ފުރައްސާރުން އިންތިހާއަށް ގޮސްފައިވާ ކަމަށް ބުނެ އެ ކޮމިޝަންގެ ގިނަ މުވައްޒަފުންތަކެއް ހިމެނޭ ގޮތަށް ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހާއި ރައްޔިތުންގެ މަޖިލީހަށާއި އޭސީސީއަށް ޝަކުވާގެ ސިޓީއެއް މިދިޔަ ފެބްރުއަރީ މަހު އޮތީ ފޮނުވައިފަ އެވެ.\nރައީސް އޮފީހުގެ ތަރުޖަމާނު މަބްރޫކް އަބްދުލް އަޒީޒް ވިދާޅުވީ ހުށަހެޅުނު ޝަކުވާތައް ބަލަން މަޖިލީހުގެ މިނިވަން މުވައްސަސާތަކުގެ ކޮމެޓީއަށް ރައީސް އިބްރާހިމް މުހައްމަދު ސޯލިހްއަށް އަންގަަވައި ސިޓީ ފޮނުއްވާފައިވާ ކަމަށެވެ. ނަމަވެސް އެ ސިޓީ ފޮނުއްްވީ ކޮން އިރަކު ކަމެއް މަބްރޫކް ވިދާޅެއް ނުވެއެވެ. އެ މައްސަލަ ފެންމަތިވިތާ ދެ މަސްވާން ކައިރިވެފައިވާއިރު އެ މައްސަލަ މަޖިލީހުގެ އެއްވެސް ކޮމެޓީއަކަށް މިހާތަނަށް އެޖެންޑާކޮށްފައެއްވެސް ނުވެ އެވެ.\nމިނިވަން މުވައްސަސާތަކުގެ ކޮމެޓީން އެ މައްސަލަ ބަލަަން އެންގެވިޔަސް، ރައީސްވެސް އެ މައްސަލަ މިހާރު ބައްލަވަމުންދާ ކަމަށް މަބްރޫކް ވިދާޅުވި އެވެ.\nއެޗްއާރުސީއެމްގެ މުވައްޒަފުން ހުށެހެޅި ސިޓީގައި 84 މައްސަަލައެއް ފާހަގަކޮށްފައިވާއިރު އެ ކޮމިޝަނަށް އެންމެ ފަހުން އައްޔަންކުރި މެމްބަރުންނާއި ސެކެޓްރީ ޖެނެރަލަށް ބޮޑެތި ތުހުމަތުތަކެއް ވެސް ކޮށްފައި ވެއެވެ. އަދި އެ މުވައްޒަފުން އެދިފައި ވަނީ އެ ތުހުމަތުތައް ބަލައި ރަނގަޅަށް ވަޒީފާ އަދާކޮށް މަސައްކަތް ކުރެވޭނެ ރަނގަޅު މާހައުލެއް ގާއިމް ކޮށްދޭށެވެ.\nރައްޔިތުންގެ މަޖިލިސް އެޗްއާރްސީއެމް ރައީސް އޮފީސް + މުހައްމަދު މަބްރޫކް އަޒީޒް\n"މާދަމާ ރައީސް ފޯކަސް ކުރައްވާނީ ނަމްބަރަށް"


ތަރާވީޙް ނަމާދާއި ގުޅުންހުރި ބައެއް ޙުކުމްތައް – Ilm\nތަރާވީޙް ނަމާދާއި ގުޅުންހުރި ބައެއް ޙުކުމްތައް\nރަމަޟާން މަހަކީ މާތް މަތިވެރި މައްސަރެކެވެ. ޘަވާބާއި ދަރުމައަށް އެދޭ މީހާއަށް ލިބޭ ރަނުގެ ފުރުޞަތެކެވެ. އަބަދާއި އަބަދު ފާފަތަކަށް އަރައިގަނެވޭ ނިކަމެތި އިންސާނާއަށް ބައްދަލުވާ ފުއްސެވުމާއި ރުއްސެވުމުގެ މައްސަރެކެވެ. އަގުވެސް ނުކުރެވޭހާ ބޮޑު ނިޢުމަތެކެވެ. މާތް ﷲ ވަނީ އެހެން މައްސަރުތަކަށްވުރެ ހާއްސަކަންތައްތަކެއް މިމަހުގައި ލައްވާފައެވެ.\nމިގޮތުން ތަރާވީޙް ނަމާދަކީ ހަމައެކަނި ރަމަޟާންމަހަށް ހާއްސަ އަޅުކަމެކެވެ. ތަރާވީޙް ނަމާދުގެ ވަގުތަކީ ޢިޝާ ނަމާދުގެ ޖަމާޢަތް ނިމިގެންގޮސް ފަޖުރުލުމާއިދެމެދެވެ. މިނަމާދަކީ ރޭ އަޅުކަންގޮތުގައި ބެލެވޭ ނަމާދެކެވެ. އެހެންކަމުން މިނަމާދު ކުރާނީ ދެ ރަކުޢަތުން ދެ ރަކުޢަތުންނެވެ.\nމާތް ނަބިއްޔާ صلى الله عليه وسلم ޙަދީޘް ކުރެއްވިއެވެ. “ރޭ އަޅުކަންވަނީ ދެ ރަކުޢަތުން ދެ ރަކުޢަތުންނެވެ.”\nތަރާވީޙް ނަމާދުގެ މާތްކަން\nރަސޫލު ﷲ صلى الله عليه وسلم ޙަދީޘް ކުރެއްވިއެވެ. “ރަމަޟާން މަހުގައި އިޚްލާޞްތެރިކަމާއިއެކު ޘަވާބާއި ދަރުމައަށް އެދި ރޭ އަޅުކަންކޮށްފި މީހާގެ އިސްވެދިޔަ ފާފަތައް ފުއްސެވޭހުއްޓެވެ.” (ބުޚާރީ)\nއަދިވެސް އެކަލޭގެފާނު (صلى الله عليه وسلم) ޙަދީޘް ކުރެއްވިއެވެ. “ރޭ އަޅުކަމުގައި އިމާމް މީހާއާއިއެކު ނިމެންދެން (ނަމާދުގައި) މަޑުކޮށްފި މީހާ، މުޅި ރޭ އަޅުކަމުގައި ހުރި މީހެއް ފަދައިން މާތް ﷲ ލިއުއްވާނެއެވެ.”\nޝެއިޚް އިބްނު ޢުޘެއިމީން رحمه الله ވިދާޅުވިއެވެ. “ތިބާ ތަންމަތީގައި ނިދާފައިވާ ޙާލުގައި، މުޅި ރޭ އަޅުކަން ކުރުމުގެ ޘަވާބު ޙާޞިލުކުރާނީ ކިހިނަކުންތޯއެވެ؟ މިސްކިތަށް އައިސް، އިމާމް މީހާއާއިއެކު ތަރާވީޙް ނަމާދު ނިމެންދެން ހުރެއްޖެނަމަ، ތިބާ ތަންމަތީގައި ނިދާފައި ރޭގަންޑުގެ އެންމެ ފަހު ހިންދުކޮޅުގައި ހާރުކާން ތެދުވިކަމުގައިވީނަމަވެސް، މުޅި ރޭ އަޅުކަމުގައި ކޮޅަށް ހުރި މީހެއްކަމުގައި މާތް الله ތިބާއަށް ލިޔުއްވަވާނެއެވެ. މި މަތިވެރި ނިޢުމަތަށްޓަކައި އަހުރެމެން މާތް الله އަށް ޝުކުރު ކުރަމެވެ.”\nތަރާވީޙް ނަމާދުގައި ވަނީ ކިތައް ރަކުޢަތް؟\nރަސޫލު ﷲ صلى الله عليه وسلم ރަމަޟާން މަހުގައި އަދި އެހެނިހެން މައްސަރުތަކުގައިވެސް، ރޭ އަޅުކަމުގައި ކުރައްވަނީ 11 ރަކުޢަތެވެ. އަދި ބައެއްފަހަރު 13 ރަކުޢަތް ކުރައްވާކަމަށް އައިސްފައިވެއެވެ. (ބުޚާރީ)\nނޯޓް: 13 ރަކުޢަތް (ޢިޝާ ނަމާދުގެ ފަހު ސުންނަތުގެ2ރަކުޢަތް، ރޭ އަޅުކަމުގެ 8 ރަކުޢަތް އަދި ވިތުރީގެ3ރަކުޢަތް)\nތަރާވީޙް ނަމާދުކުރުމުގައި ވަކި އަދަދެއް ނަބިއްޔާ ޞައްލަﷲ ޢަލައިހި ވަސައްލަމް ކަނޑައަޅުއްވާފައިނުވެއެވެ. އެހެންކަމުން މިކަންވަނީ އިޚްތިޔާރަށް ދޫކޮށްލެވިފައެވެ. ޙަދީޘް ބަސްފުޅުގައިވެއެވެ. “ރޭ އަޅުކަންވަނީ ދެ ރަކުޢަތުން ދެ ރަކުޢަތުންނެވެ. ދެންފަހެ ފަޖުރު ވަގުތު ވަދެދާނެ ކަމުގެ ބިރު ހީވެއްޖެ މީހާ ވިތުރީގެ އެއް ރަކުޢަތް ކުރާހުށިކަމެވެ.” (ބުޚާރީ އަދި މުސްލިމް)\nޢުމަރުގެ ފާނު رضي الله عنه ގެ ޚިލާފަތުގައި ތަރާވީޙް ނަމާދުގައި، ސަޙާބީން 23 ރަކުޢަތް ކުރެއްވިކަމަށް އައިސްފައިވެއެވެ. (ލަޖްނާގެ ފަތުވާ ތެރެއިން)\nތަރާވީޙް ނަމާދުގެ ރަކުޢަތްތަކުގެ އަދަދާއުމެދު ސުވާލު ދެންނެވުމުން، ޝެއިޚް އިބްނު ބާޒް رحمه الله ވިދާޅުވިއެވެ.\n“ސުންނަތް ގޮތަކީ އިމާމް މީހާއާއިއެކު ނިމެންދެން ނަމާދުގައި މަޑުކުރުމެވެ. އިމާމް މީހާ 23 ރަކުޢަތްކުރި ނަމަވެސްމެއެވެ. ސަބަބަކީ، މާތް ނަބިއްޔާ ޞައްލަﷲ ޢަލައިހި ވަސައްލަމް ޙަދީޘް ކުރެއްވިއެވެ. “ރޭ އަޅުކަމުގައި އިމާމް މީހާއާއިއެކު ނިމެންދެން (ނަމާދުގައި) މަޑުކޮށްފި މީހާ، މުޅި ރޭ އަޅުކަމުގައި ހުރި މީހެއް ފަދައިން މާތް ﷲ ލިއުއްވާނެއެވެ.”\n“އެންމެ ރަނގަޅުގޮތަކީ އިމާމު މީހާއާއިއެކު ނިމެންދެން ނަމާދުގައި މަޑުކުރުމެވެ. އެއީ 11 ރަކުޢަތް ނުވަތަ 13 ރަކުޢަތް އަދި 23 ރަކުޢަތް ކަމުގައިވިޔަސްއެވެ. އެހެނީ އެންމެ އެދެވިގެންވަނީ އިމާމު މީހާއަށް ތަބާވުމެވެ.” (މަޖްމޫޢު ފަތުވާ އިބްން ބާޒް 325/11)\nއެއް އިމާމަށްވުރެ ގިނަ އިމާމުން ތަރާވީޙް ނަމާދުގައި އިމާމުވެ ނަމާދު ކުރާނަމަ:\nޝެއިޚް އިބްނު ޢުޘެއިމީން رحمه الله ވިދާޅުވިއެވެ. “ދެ އިމާމުން ތިބޭކަމުގައި ވާނަމަ އެއް އިމާމާއި އަނެއް އިމާމަކީ އެކަކުއަނެކަކުގެ ނާއިބުން ގޮތަށް ބަލާށެވެ. އެހެންކަމުން ދެ އިމާމުން ނަމާދުކުރިކަމުގައި ވިޔަސް ބެލެވޭނީ އެއީ އެއް އިމާމެއްކަމަށެވެ. ވީމާ ދެވަނަ އިމާމް ނަމާދުކޮށް ނިމެންދެން ނަމާދުގައި މަޑުކުރާށެވެ.”\nރޭ އަޅުކަމުގައިވަނީ ކިތައް ވިތުރި؟\nމާތް ނަބިއްޔާ صلى الله عليه وسلم ޙަދީޘް ކުރެއްވިއެވެ. “އެއް ރެއެއްގައި ދެ ވިތުރިއެއް ނުވެއެވެ.”\nޝެއިޚް އިބްނު ޢުޘެއިމީން رحمه الله ވިދާޅުވިއެވެ. “ދަމު ނަމާދު ކުރަން އެދޭ މީހާ ތަރާވީޙް ނަމާދުގައި އިމާމު މީހާ ވިތުރި ކޮށްނިމުމުން، (ސަލާމް ނުދީ) ތެދުވެ އިތުރު އެއް ރަކުޢަތް ކުރާނީއެވެ. އޭރުން ތިބާއަށް އެކުރެވެނީ ދެ ރަކުޢަތުން ދެ ރަކުޢަތުންނެވެ. އަދި ދަމު ނަމާދުކުރުމަށްފަހު ވިތުރި ކުރާނީއެވެ.”\nޝެއިޚް ބިން ބާޒް رحمه الله ވިދާޅުވިއެވެ. “ރޭގަނޑުގެ އިރާކޮޅުގައި ވިތުރި ކުރުމަށްފަހު، ރޭގަނޑުގެ ފަހުބައިގައި ދަމު ނަމާދު (ވިތުރިއާއި ނުލައި) ކުރެވިދާނެއެވެ. އަދި ޢާއިޝަތުގެފާނު رضي الله عنها ކިބައިން ރިވާ ވެފައިވާ ގޮތުގައި ރަސޫލު ﷲ صلى الله عليه وسلم ވިތުރި ކުރައްވައި އިށީންދެ އިންނެވުމަށްފަހު، ތެދުވެ އަނެއްކާވެސް ދެރަކުޢަތް ކުރައްވައެވެ. މީގެން ދަލީލު ލިބެނީ ވިތުރިއަށް ފަހުވެސް ސުންނަތް ނަމާދު ކުރެވިދާނެކަމެވެ. (ﷲ މޮޅަށް ދެނެވޮޑިގެންވެއެވެ.)”\nވިތުރީގައި ޤުނޫތު ކިޔުން ވާޖިބު ހެއްޔެވެ؟\nޝެއިޚް ބިން ބާޒް رحمه الله ވިދާޅުވިއެވެ. “ވިތުރީގައި ޤުނޫތު ކިޔުމަކީ ސުންނަތެކެވެ. އެހެންކަމުން، ޤުނޫތު ނުކިޔައި ދޫކޮށްލިޔަސް މައްސަލައެއް ނެތެވެ. އަދި ކޮންމެ ރެއަކު ޤުނޫތު ކިޔަސް މައްސަލައެއް ނެތެވެ. ސަޙާބީންނާއިއެކު އިމާމްވެ ރޭ އަޅުކަން ކުރެއްވިއިރު އުބައްޔު ބިން ކަޢުބު رضي الله عنه ބައެއް ރޭ ތަކުގައި ޤުނޫތު ނުކިޔުއްވައެވެ.”\nއަންހެނުން ތަރާވީޙް ނަމާދު ކުރުމުގައި އެންމެ ރަނގަޅީ ކޮންގޮތެއް؟\n“އަންހެނާ މިސްކިތުގައި ކުރާ ނަމާދަށް ވުރެ، އޭނާ ގޭގައި ކުރާ ނަމާދު ހެޔޮކަންބޮޑެވެ. އެއީ ފަރުޟު ނަމާދުވިޔަސް، ސުންނަތް ނަމާދު ވިޔަސް (ތަރާވީޙް ނަމާދު ވިޔަސް) މެއެވެ.” (ލަޖްނާގެ ފަތުވާ ތެރެއިން)\nޝެއިޚް އިބްނު ޢުޘެއިމީން رحمه الله ވިދާޅުވިއެވެ. “އަންހެނާއަށް އެންމެ ރަނގަޅީ ގޭގައި ތަރާވީޙް ނަމާދުކުރުމެވެ. ނަމަވެސް މިސްކިތަށް ދިއުމަކީ އޭނާއަށް ނަމާދު ކުރުމަށް އިތުރު ހިތްވަރަކާއި ނަމާދުގައި ޝައުޤުވެރިކަން އިތުރުވާ ކަމެއް ނަމަ، އަދި ގޭގައި ނަމާދު ކުރަން މަޑުކޮށްފިނަމަ ތަރާވީޙް ނަމާދު ނުކުރެވިދާނެކަމުގެ ބިރުހީވާނަމަ އޭނާއަށް އެންމެ ރަނގަޅީ މިސްކިތަށް ދިއުމެވެ.”\nމިސްކިތަށް ދިއުމުގައި، އިސްލާމީ ރިވެތި ފޭރާމުން ނިވާވާންޖެހޭނެއެވެ. އަދި ސެންޓުގެ ވަސް ފާޅުވާނެހެން ޖަހައިގެން ދިއުން ހުއްދަވެގެންނުވެއެވެ. ހަމަ އެހެންމެ ފިރިމީހާ ނުވަތަ ބަލަދުވެރިޔާގެ އިޒްނަ ހޯދަންވާނެއެވެ.\nޝެއިޚް އިބްނު ޢުޘެއިމީން رحمه الله ވިދާޅުވިއެވެ. “ގޭގައި ތަރާވީޙް ނަމާދު ކުރާއިރު އަންހެނުންގެ ޖަމާޢަތެއް ހަދައިގެން އަންހެނަކު އިމާމުވެ ނަމާދު ކުރުމުގައި މައްސަލައެއްނެތެވެ. އަދި ޤުރުއާނުން ބޮޑުބައެއް ހިތުދަސް ނޫންނަމަ މުސްޙަފް ބަލައިގެން ކިޔެވިދާނެއެވެ.”\nއަންހެނުން ޖަމާޢަތުގައި ނަމާދުކުރާއިރު ހަދާނީ ސީދާ ސަފެކެވެ. އަދި އިމާމާ ހުންނާނީ އެސަފުގެ މެދުގައެވެ.\nމާތް ﷲ، އަޅަމެން ހިފާ ރޯދައާއި ރޭ އަޅުކަމާއި އަދި އެހެނިހެން އަޅުކަންތައް ޤަބޫލުކުރައްވާށިއެވެ. އާމީން


League usoolun youth mubaaraiy mi mahu fahu kolhu fashanee | Mihaaru\nމިދިޔަ އަހަރުގެ ޔޫތު ފުޓްބޯޅަ މުބާރާތުގައި އީގަލްސް އާއި ޓީސީ ކުޅުނު މެޗުގެ ތެރެއިން.-- ފޮޓޯ: ނިޝާން އަލީ/ މިހާރު\n05 ޑިސެމްބަރ 2017 - 10:026comments\nއެފްއޭއެމުން ބުނީ މި ފަހަރު މުބާރާތް ލީގު އުސޫލުން ބާއްވަން ނިންމީ ފަސް ޓީމު ބައިވެރިވެފައިވާތީ ކަމަށެވެ. މުބާރާތުގައި ބައިވެރިވީ އެންމެ ފަހު ދެ އަހަރުގެ ޗެމްޕިއަން ކްލަބް އީގަލްސްގެ އިތުރުން މާޒިޔާ، ގްރީން ސްޓްރީޓް، ޔުނައިޓަޑް ވިކްޓަރީ، އަދި ގދ. ތިނަދޫ އެވެ.\nއެފްއޭއެމުން ބުނި ގޮތުގައި މި މަހު 25 ގައި ފަށަން ކަނޑައަޅާފައި ވިޔަސް އެ ތާރީހު ބަދަލުވުމުގެ ފުރުސަތު އެބަ އޮތެވެ.\nމި މުބާރާތުގައި ވާދަކުރުމުގެ ފުރުސަތު ވަނީ އުރީދޫ ދިވެހި ޕްރިމިއާ ލީގުގައި ވާދަކުރާ އަށް ޓީމުގެ އިތުރުން މާލޭ ލީގުގައި ކުޅުނު ޓީމުތަކަށް ހުޅުވާލައިފަ އެވެ. ނަމަވެސް ގިނަ ޓީމުތަކުން މުބާރާތުގައި ބައިވެރިނުވީ ސީޒަންގެ ފަހު ކޮޅު ކަމަށް ވެފައި ޓީމުތަކުން އަންނަ އަހަރަށް ތައްޔާރުވާން ޖެހޭތީ އެވެ.\nމިދިޔަ އަހަރުގެ ރަނަރަޕް ޓީސީ މި ފަހަރު ބައިވެރިނުވީ އަންނަ މަހު އޭއެފްސީ ކަޕްގެ ޕްލިމިނަރީ ބުރަށް ތައްޔާރުވާން ޖެހޭތީ އޭގެ ކުރިން ކުޅުންތެރިންނަށް ރެސްޓް ދިނުމުގެ ގޮތުންނެވެ.\nމި މުބާރާތުގެ ތަށި މިލްކު ކުރުމުގެ ވިސްނުމުގައި އީގަލްސް އިން ވަނީ މިހާރު ކުރިއަށްދާ އެފްއޭ ކަޕްގައި އެ ޓީމުގެ ޔޫތު ޓީމު ބައިވެރިކޮށްފަ އެވެ. އަހުމަދު ޝާކިރު (ޝާކިއްޓެ)ގެ ކޯޗުކަމުގައި ކުޅުނު އީގަލްސް ޓީމު ކުއާޓާ ފައިނަލުގައި ބަލިވީ މި ވަގުތު އެންމެ ރަނގަޅު ފޯމުގައި އޮތް ނިއު ރޭޑިއަންޓް އަތުންނެވެ.\nއެފްއޭއެމުން 2011 ގައި ފެށި މުބާރާތް މެދުކެނޑުނީ 2014 ގއި ބޭއްވުމަށް ފަހު އެވެ. މުބާރާތުގެ ޗެމްޕިއަންކަން މިހާތަނަށް ހޯދީ މާޒިޔާ، ވެލެންސިއާ، ވިކްޓަރީ އަދި އީގަލްސް އެވެ. މިދިޔަ އަހަރުގެ ޗެމްޕިއަންކަން އީގަލްސް އިން ދެ ވަނަ ފަހަރަށް ހޯދީ ފައިނަލުގައި ޓީސީ ބަލިކުރުމަށް ފަހު އެވެ.\nޔޫތު ޗެމްޕިއަންޝިޕަކީ ފުރަތަމަ ޑިވިޝަނަށް ޒުވާން ކުޅުންތެރިން ތައާރަފްކުރަން ރަނގަޅު މުބާރާތެކެވެ. މި މުބާރާތުގެ ތެރެއިން އައި ބައެއް ކުޅުންތެރިން މިހާރު އަންނަނީ ގައުމީ ޓީމަށް ކުޅެމުންނެވެ. އޭގެ ތެރޭގައި އީގަލްސްގެ އިބްރާހިމް މުބީން (މުއްކި) އާއި އަންސަރު އިބްރާހިމް (އަންކޮ) އަދި މާޒިޔާގެ އަހުމަދު އިމާޒް (އާއްކޮ) އާއި އަމްދާން އަލީ (އެންޑީ) ހިމެނެ އެވެ. މިދިޔަ އަހަރުގެ އެންމެ އުއްމީދީ ކުޅުންތެރިޔާގެ މަގާމު ހޯދި އަހުމަދު ރިޒުވާން (ރިޒޭ) އާއި ވެލެންސިއާ އިން ތައާރަފްވި މިހާރު މާޒިޔާގެ މިޑްފީލްޑަރު މުހައްމަދު އިރުފާން (އިރޭ) އަދި ޓީސީގެ މިޑްފީލްޑަރު އިބްރާހިމް ވަހީދު ހަސަން (އިއްބެ) އަކީ ވެސް ޔޫތު ޗެމްޕިއަންޝިޕުން ނުކުތް ކުޅުންތެރިންނެވެ.\nއިތުރު ލިޔުންތައް ފުޓްބޯޅަ އެފްއޭއެމް ޔޫތު ޗެމްޕިއަންޝިޕް